چاڵه‌كه‌ی موسڵ.. ئه‌و شوێنه‌ی له‌پاش داعش ناوی په‌یداكردووه | نیقاش\nچاڵه‌كه‌ی موسڵ.. ئه‌و شوێنه‌ی له‌پاش داعش ناوی په‌یداكردووه\nهه‌ر موسڵاوییه‌ك ناوی "خه‌سفه" ببیستێت، یه‌كڕاست ترس له‌دڵی ئه‌نیشێت، چونكه ئه‌وه دیاترین ده‌ستكه‌وتی داعشه بۆ…\n19.03.2015 | موسڵ\nیه‌كێك له‌و گه‌نجانه‌ی ترسناكترین شوێنی پارێزگای نه‌ینه‌وای بینیوه ده‌ڵێت "ئه‌گه‌ر ویستت بچیته ناوچه‌ی خه‌سفه، له‌وه مه‌ترسه كه ون ببیت، چونكه هه‌ر له‌دووره‌وه بۆنی ته‌رم بۆ ئه‌وێ رات ده‌كێشێت، ئه‌گه‌ر دڵێكی پۆڵایینت هه‌بێت ده‌توانی خێرا ته‌ماشای بكه‌یت به‌ر له‌وه‌ی سه‌رت گێژ بخوات".\nئه‌سعه‌د كه‌ره‌م (24) ساڵ سه‌ركێشییه‌كه‌ی خۆی بۆ "نیقاش" گێڕایه‌وه‌و وتی "به‌راستی ترسناكه، ئه‌و جێگه‌یه شایه‌تحاڵه به‌سه‌ر قێزه‌وه‌نترین تاوانی مرۆیی كه له‌سه‌رده‌می هاوچه‌رخدا به‌رامبه‌ر عێراقییه‌كان ئه‌نجامدراوه".\nله‌دووری 20 كیلۆمه‌تری باشووری موسڵ ناوچه‌ی عه‌زبه هه‌یه كه چاڵێكی گه‌وره‌ی تێدایه‌و بووه‌ته گۆڕستانی سه‌ره‌كی قوربانیانی ده‌ستی داعش، ئه‌و جێگه‌یه ته‌نها پێنج كیلۆمه‌تر له‌رێگای سه‌ره‌كی نێوان به‌غداو موسڵه‌وه دووره‌و له‌ماوه‌ی ساڵانی نێوان 2003 هه‌تا 2011 ناوچه‌یه‌كی گه‌رمی پڕ كێشه بووه.\nهه‌ر له‌سه‌ره‌تای كۆنترۆڵكردنی موسڵ له‌لایه‌ن داعشه‌وه (حوزه‌یرانی ساڵی رابردوو) ناوچه‌ی "خه‌سفه" ناوبانگێكی زۆری په‌یداكرد، ئه‌وكات وا بڵاوكرایه‌وه كه زیاتر له‌دووسه‌د ده‌ستگیركراوی زیندانی بادوش (20كم خۆرئاوای موسڵ) له‌وێ گولله باران كراون‌و به‌ده‌یانیان خراونه‌ته ئه‌و چاڵه‌وه‌و هیچ شوێنه‌وارێكیان نه‌ماوه.\nئه‌سعه‌د درێژه به‌گێڕانه‌وه‌كه‌ی ده‌دات‌و ده‌ڵێت "له‌گه‌ڵ یه‌كێك له‌هاوڕێكانما كه‌وتینه رێ، ناونیشانمان وه‌ها وه‌رگرتبوو كه له‌دووره‌وه دوكه‌ڵی پاڵاوگه سه‌ره‌تایییه‌كانی نه‌وت دیاره كه خه‌ڵك دروستیان كردووه، به‌ده‌سته راستی رێگاكه‌دا لامانداو نزیكه‌ی چوار كیلۆمه‌تر به‌رێگایه‌كی خۆڵدا رۆیشتین، ئه‌و ناوچه‌یه هه‌موو چۆڵ بوو تا گه‌یشتینه یه‌كێك له‌و پاڵاوگه بچوكانه‌و كه پرسیاری جێگه‌كه‌مان له‌هاوڕێیه‌كمان كرد كه له‌وێ كارده‌كات، سه‌ری له‌قاندو وتی: چی ئێوه‌ی گه‌یاندووه‌ته ئێره، نه‌سیحه‌تتان ئه‌كه‌م نه‌چنه ئه‌وێ، چونكه ئه‌وه‌ی ئه‌یبینن دڵخۆشتان ناكات".\nئه‌سعه‌د ده‌ڵێت "گوێمان به‌رێنماییه‌كه‌ی ئه‌و نه‌داو به‌رده‌وام بوین، له‌پڕ بۆنێكی زۆرناخۆش هاته به‌ر لوتمان كه خه‌ریكبوو بمانخنكێنێت، ئه‌وكات زانیمان گه‌یشتووینه‌ته گۆڕستانه‌كه‌ی داعش، دواجار رێگا خۆڵه‌كه گه‌یاندینیه ئه‌و ناوچه نه‌فره‌تییه".\nهه‌روه‌ها ده‌ڵێت "كه له‌ئۆتۆمبێله‌كه دابه‌زین دیمه‌نێكی زۆر مه‌ترسیدارمان بینی، چاڵێك كه تیره‌كه‌ی په‌نجا مه‌تر ده‌بێت‌و بنه‌كه‌ی دیار نییه، چونكه له‌خواره‌وه ته‌سك‌و تاریكه، هاوڕێكه‌م به‌رگه‌ی بۆنه‌كه‌ی نه‌گرت‌و چووه‌وه ناو ئۆتۆمبێله‌كه".\nزۆربه‌ی ئه‌وانه‌ی داعش ده‌ستگیریكردوون ناوی "خه‌سفه"یان بیستووه، چونكه ده‌برێنه لێواری چاڵه‌كه‌و هه‌ڕه‌شه‌ی ئه‌وه‌یان لێده‌كرێت ئه‌گه‌ر زانیاری نه‌ده‌ن به‌ده‌سته‌وه فرێ ده‌درێنه ناوی، ئه‌مه‌ش به‌قسه‌ی یوسف شمه‌ری كه پێشتر به‌ده‌ستی داعش ده‌ستگیركراوه.\nشمه‌ری پاش ئه‌وه‌ی ئازادكراو له‌موسڵ چووه ده‌ره‌وه به‌ره‌و به‌غدا، كه‌وته سۆراغكردنی ئه‌و ناوه، تا له‌سه‌ر یوتیوب ڤیدیۆیه‌كی دۆزییه‌وه‌و ئێستا پاش ئه‌وه‌ی ئه‌و ڤیدیۆیه‌ی بینیوه ده‌ڵێ "سوپاس بۆ خوا كه فڕێیان نه‌دامه ئه‌و چاڵه‌وه".\nله‌ڤیدیۆكه‌دا به‌روونی خوێن به‌هه‌موو لایه‌كانی چاڵه‌كه‌وه دیاره له‌گه‌ڵ شوێنه‌واری چه‌ند ته‌رمێك كه پێیه‌وه ده‌رده‌كه‌وێت ژنیش له‌وێ كوژراوه.\nنزیكترین شوێن له‌و چاڵه‌وه ناوچه‌ی عه‌زبه‌یه كه ئه‌ویش شه‌ش كیلۆمه‌تر لێوه‌ی دووره، خه‌ڵكی ناوچه‌كه راهاتوون كه هه‌ر كاتێك ئۆتۆمبێلی داعش ببینن بزانن كه خه‌ڵكیان هێناوه بۆ ئه‌وه‌ی فڕێی بده‌نه چاڵه‌كه‌وه.\nگرتوخانه‌كانی داعش پڕیه‌تی له‌خه‌ڵكی ده‌ستگیركراوو به‌شێك له‌وانه‌ش كه‌سوكاره‌كانیان هیچیان له‌باره‌وه نازانن، خه‌ڵكیش ده‌پرسن باشه بۆچی ئه‌م چاڵه؟\nبه‌پێی بیروباوه‌ڕی داعش "هه‌ڵگه‌ڕاوه‌كان" واته ئه‌وانه‌ی موسوڵمانن‌و دژی یاساكانی ده‌وڵه‌ته‌كه‌ی ئه‌وانن ده‌بێت له‌گۆڕستانێكدا بنێژرێن كه گۆڕستانی موسوڵمانان نییه، بۆیه فڕێ ده‌درێنه ئه‌م چاڵه‌وه، له‌نێو ئه‌مانه‌شدا چه‌كداری داعش هه‌یه كه له‌ژێر ناوی سه‌رپێچیكردن‌و هه‌ڵاتن له‌شه‌ڕه گولله‌باران كراون‌و فڕێدراونه‌ته ئه‌م چاڵه‌وه.\nیه‌كێك له‌و یاده‌وه‌رییه تاڵانه‌ی لای ئه‌سعه‌د ئه‌كره‌م كاڵ نابێته‌وه ئه‌وه‌یه كاتێك وێنه‌ی چاڵه‌كه‌ی گرتووه دوو ئۆتۆمبێل چوونه‌ته ئه‌وێ كه لۆگۆی "پۆلیسی ئیسلامی"یان له‌سه‌ر بووه، شه‌ش چه‌كدار لێی دابه‌زیون كه سێ كه‌سی ده‌ست‌و چاو به‌ستراویان پێبووه.\nئه‌كره‌م ده‌ڵێت "وێنه‌گرتنم راگرت‌و چوومه‌وه ناو ئۆتۆمبێله‌كه، به‌چاوی خۆم بینیم كه چۆن پۆلیسه‌كان سێ كه‌سه‌كه‌یان خسته سه‌ر ئه‌ژنۆ، سه‌ره‌ڕای ئه‌وه‌ی زۆر پاڕانه‌وه، یه‌كێكیان ده‌مانچه‌ی ده‌رهێناو خستییه سه‌ر سه‌ریان‌و له‌گه‌ڵ هاواری ئه‌ڵاهوئه‌كبه‌ر فیشه‌كی نا به‌سه‌ریانه‌وه‌و فڕێیان دانه ناو چاڵه‌كه‌وه".\nئه‌كره‌م ده‌شڵێت "كه له‌گه‌ڵ هاوڕێكه‌مدا بڕیارماندا بڕۆین‌و به‌لای چاڵه‌كه‌دا تێپه‌ڕین، یه‌كێك له‌پیاوكوژه‌كان وتی: ئه‌مه چاره‌نوسی چه‌كدارانی حه‌شدی شه‌عبییه‌و هاواری كرد ده‌وڵه‌تی ئیسلامی ده‌مێنێته‌وه".\nبه‌م دواییه فه‌رمان ده‌رچووه بۆ چه‌كدارانی داعش تا ئه‌و چاڵه پڕ بكه‌نه‌وه‌و چه‌ند ئۆتۆمبێلێكی بارهه‌ڵگر داروپه‌ردوی زۆریان تێ فڕێداوه، ئه‌مه‌ش به‌قسه‌ی كرێكاری یه‌كێك له‌پاڵاوگه‌كانی ئه‌و ناوه.\nئه‌كره‌م كه له‌سه‌ركێشێكه‌یدا له‌نزیكه‌وه ئه‌و چاڵه‌ی بینیوه له‌باره‌ی پڕكردنه‌وه‌یه‌وه ده‌ڵێت "ره‌نگه له‌وه ترسابن كه پاش هه‌ڵوه‌شاندنه‌وه‌ی ده‌وڵه‌ته‌كه‌یان به‌مزوانه، خۆیان فڕێبدرێنه ئه‌و چاڵه‌وه".


ڕقبوونەوە لە خود، یاخود ”خودنەفرەتیی“، لە ئەدەبیاتی سیاسیی و لە بواری سایکۆلۆژیای دەستەجەمعیدا دیاردەیەکە بە توندی بە مێژووی جولەکە و بە پەیوەندیی جولەکەکان لەگەڵ خودی خۆیندا گرێئەدرێت. جولەکەکان وەک ھەڵگریی ئەم پەیوەندییە تایبەتە دەبنێرێن، ئەگەرچی دیاردەی ”ڕقبوونەوە لە خود“ شتێک نییە تایبەتی بە جولەکە بەتەنھا. لە ڕاستیدا بەردەوامیی ئەم دیاردەیە بۆ ماوەیەکی درێژ لە مێژووی جولەکەکاندا و بە تایبەتی لە سەرەتاکانی سەدەی نۆزدەھەمەوە تا سەردەمی جەنگی جیھانی یەکەم، لە وڵاتێکی وەک ئەڵمانیادا لە کێشەیەکی دەرونییەوە دەگۆڕێت بۆ جۆرێک لە ڕۆحیەتی تایبەت، بۆ زیھنیەت و عەقڵیەت، بۆ ئەو شتەی بە ئینگلزیی پێیدەگوترێت ”مێنتاڵیتی“، Mentality.\nبێگومان دیاردەی ”ئەنتی سامیتیزم“، واتە ”دژە جولەکە بوون“، دیاردەیەکی دێرینە و ڕەگوڕیشەکانی بۆ ململانێی دینیی نێوان جولەکەکان و مەسیحییەکان دەگەڕێتەوە. لە سەردەمی مۆدێرندا، بە تایبەتی لە سەدەۆ نۆزدەھەم و ھاتنەکایەی زانستی بایۆلۆژیا و لەدایکبوونی داروینیزمدا، ئەم دژە جولەکەبوونە دەگۆڕێت بۆ ڕاسزیم و نەژادی جولەکە، وەک نەژادێکی سامی، بە نەژادێکی نزم ناودەبرێت. لە سەردەمی نازیەتی ئەڵمانیدا ئەم ڕاسیزمە دەبێتە بنەمای داڕشتنی پلانی لەناوبردنی یەکجارەکیی و سڕینەوەی نەژادی جولەکە لە ئەوروپادا. بەڵام ئەمە ھەموو فۆرمەکانی ئەنتی سامیتیزم، یان دژەجولەکەبوون، نییە. نووسەرە جولەکاکان خۆیان باس لە فۆرمێکی زۆر تایبەتی دیارەی ”دژە جولەکەبوون“ دەکەن کە بریتییە لە: ”دژەجولەکەبوونی جولەکەیە بەرامبەر بە جولەکە خۆی“، Jewish antisemitsim. و ھەندێکجاریش وەک ”دژەجولەبوونێکی داپۆشراو“ وێنایدەکەن، Disguised antisemites. لە کتێبی ”سێکس و کاراکتەر“دا نووسەری جولکە ڤاینینگەر دەنووسێت ”تاڵترین ئەنتی سامیتیزم، ئەو جۆرەیە کە لەناو جولەکەکان خۆیاندا ئەیاندۆزینەوە“. (Gilman 1986, pp. 293–294)\nئەم ڕقبوونەوەیەی جولەکە لە جولەکەبوون و ئەم خودنەفرەتییە بە تایبەتی لە ئەڵمانیای سەرەتاکانی سەدەی نۆزدەھەم و تا سەردەمی دوای جەنگی جیھانی یەکەم، دەردەکەوێت. بەشێکە لە مێژووی جولەکەکانی ئەڵمانیا، بە تایبەتی لە سەدەی نۆزدەھەم و سەدەی بیستەمدا. بە جۆرێک لە سەردەمی جەگی جیھانی یەکەم و دوای جەنگەدا ئەم نەفرەتکردنەیە لە خود. لەدایکبوونی چەمکی ”جولەکەی خودنەفرەت“، ، “self-hating Jew”،، جولەکەیەک کە ڕقی لە خۆیەتی، بەو سەردەمەوە گرێئەدرێت. لە ئەڵمانیادا ژمارەیەکی بەرچاو لە جولەکە ئەڵمانەکان جولەکەبوونیان وەک ئافەت و بەڵا، یان وەک نەفامیی و گەمژەبوون وێنادەکەن و بەو شێوەیەش مامەڵەیدەکەن. جولەکەبوونیان وەک ھەستکردن بە ئیھانەکردن بینیوە، زۆریان بە ئیھانەیان زانیوە بە جولەکە بناسرێن. جولەکەبوون وەک لەکەیەکی کۆمەڵایەتیی و سیاسیی و دینیی و وەک پەڵەیەکی دینیی پیس بینوە کە پێویستە لە خۆیانی بکەنەوە و بیسڕنەوە. تەنانەت شاعیرێکی وەک ھێنریش ھاینە، کە دینەکەی خۆی گۆڕیبوو بۆ پرۆتستانی، پێیوابە کە جولەکەبوون جۆرێکە لە لەعنەت. ئەم نەفرەتکردنە لە خود بەشێکە لە ئەدەبیاتی جولەکە و تەنانەت لە تیورە سیاسیی و کۆمەڵایەتییەکانیش.\nلە دیدی شارەزایانی ئەم بوارەدا ئەم خودنەفرەتییە لای جولەکەکان ھەم دیاردەیەکی تاکەکەسیی و ھەم دیاردەیەکی دەستەجەمعیی بووە. لە ئاستە دەستەجەمعییەکەیدا لە دژایەتیکردن و ناشیرینکردنی بەشێک لە جولەکە بەرامبەر بە بەشێک لە جولەکەکانی تردا بەرجەستەیە. بۆ نموونە ڕقی بەشێک لە جولەکەکانی ئەڵمانیا لە جولەکەکانی پۆڵەندا و جولەکەکانی تری ئەوروپای خۆرھەڵات. یان جولەکە ئۆرتۆدۆکسەکان بەرامبەر بە جولەکە ڕیفۆرمخوازەکان.\nتیۆدۆر لێسینگ، Theodor Lessing، یەکێکە لەو نووسەرانەی لە ساڵانی سی سەدەی بیستەمدا ئەم دیاردەی خودنەفرەتییەی تیوریزەکردوە. ئەم نووسەرە خودنەفرەتی جولەکە وەک ئاکارێکی پاسۆلۆژیی و وەک جۆرێک لە عوساب دەبینێت، acute pathology of psychosis..و وەک دەرەنجامی کەمینەبوون و مەنفیبوونی چەندین سەدەی جولەکەکان مامەڵەیدەکات، کە بەسەریەکەوە دۆخێک دروستدەکەن جولەکەکان ھیچ شکۆیەک بەرامبەر بە خۆیان و لەناو مێژووی خۆیاندا نەبینن. ھیچ ھەستێکیشیان بە بوونی نرخێک بۆ خۆیان نەبێت و ڕێزگرتنیان لە خۆیان لە پلەیەکی ھێجگار نزمدا بێت. چەندان سەدەش لە ئەنتی سامیتیزم وادەکات ئەو دۆخی خودنەفرەتییە ببێت بە دیاردەیەکی سایکۆ پاسۆلۆژیی و لە فۆرمی بیمارییەکی نەفسیی دەستەجەمعیدا ئامادەبێت.ھاوکات لێسینگ ئەم خودنەفرەتییە وەک نەخۆشییەکی کولتورییش وێنادەکات و گرێیئەدات بە ”تەماھیکردنێکی پڕ موبالەغەوە لەگەڵ فەرھەنگی باڵادەست و بەناوەکیکردنی پێشداوەرییەکانی ئەو فەرھەنگە باڵادەستەوە“ ((Gilman 1986). باوەڕیشی وایە ئەم دیاردەیە زیاتر لەناو ئەو خوێندەوار و نووسەر و ڕۆشنبیرانەدا ئامادەیە کە خۆیان وەک کەسانی تواوە و ئامێزانبوو بە فەرھەنگە باڵادەستەکانی سەردەمەکانی خۆیان دەزانن. لەم خودنەفرەتیەدا جولەکەکان ھەموو ئەو بەدبەختیی و نەھامەتیانەی لە مێژوودا بەسەریاندا ھاتوە، خستۆتە ملی جولەکە خۆی و جولەکەیان لەو نەھامەتییانە بە بەرپرس زانیوە. پێشیان وایە جولەکەکان پێویستە لەسەر ئەو چارەنووسە تاڵەی ھەینابووە، تەنھا لۆمەی خۆیان بکەن.\nھەستکردنی بەردەوام بە ترس و ھەستکردن بە بچوکیی لە بەرامبەر ئەوانیتردا، کۆڵەکە سەرەکییەکانی ئەم خودنەفرەتیەن. لەگەڵ دروستبوون و ھاتنەکایەی دەوڵەتی نەتەوەشدا لە ئەوروپا، لە کۆتاییەکانی سەدەی ھەژدەھەمەوە، ئیتر مەسەلەی دروستکردنی ”دانیشتوانێکی لێکچوو“، یان ”ئامێزانبوون“ بەمانای ئیندیماجکردن، دەبن بە بابەتی سەرەکیی و وا چاوەڕوان دەکرێت جولەکەکان ببنە بەشێک لەو دانیشتوانە تازەیە کە دروستدەبێت. ئەم دۆخە جولەکەکان، بە تایبەتی لە ئەڵمانیادا، بۆ دوو بەرە دابەشدەکات. یەکەمیان ئەو بەرەیەیە کە لەگەڵ تواندنەوە و ئامێزانبووندابون لەناو ئەو چوارچێوە تازانەدا، دووەھمیان ئەوانە کە دەیانویست شێوە ژیان و ئاین و زمان و کەلەپوری خۆیان بپارێزن. خودنەفرەتیی جولەکە، بەرھەمی ئەو بەشەی جولەکەکانە کە لەگەڵ تواننەوە و ئامێزنبوونی جولەکەدابوون لەناو ئەو کۆمەڵگا تازانەدا، بێگوێدانە کێشەی بڵاوبوونەوەی ڕاسیزم و بەھێزبوونی زاتری ئەنتی سامیتیزم.\nلە سەرێکی ترەوە ”خودنەفرەتیی“ جولەکە، وەک شارەزایانی ئەم بوارە دەڵێن، دەرەنجامی تێکەڵبوونی ”خودڕەخنەیی“ جولەکەکانیشە بە وێنەی جولەکە وەک نەزان و گەمژە و بەڵا. وێنەیەک لە سەدەی نۆزدەھەمەوە جولەکەکان بەرامبەر بەیەکتری زیاتر و زیاتر ھەیانبووە. واتە بەشێکی ئەم ڕقبوونەوەیە لە خود و ئەم نەفرەتە لەوەی کە تۆ کێیت، لەو ھەڵوێستە ڕەخنەییەوە دێت کە مرۆڤ بەرامبەر بە خودی خۆی ھەیەتی، بەڵام ڕەخنەیەک کە سنووری ڕەخنەکردنی تێپەڕاندوە و گۆڕاوە بۆ ڕقبوونەوە لە خود. لەم ساتەدا ئیتر ڕەخنەگرتن لەوەدەکەوێت ڕەخنەگرتن لە خود بێت، بەڵکو دەگۆڕێت بۆ ڕق و نەفرەتێکی سایکۆلۆژیی و سیاسیی لە خود خۆی. ڕەخنەیەک تێکەڵبووە بە ڕوانینێکی زۆر نزم بۆ خود و بە بەکەم و سوک و نوقسان تەماشاکردنی خۆی. ئەم فۆرمە لە سنووربەزاندنی ڕەخنەگرتن لە خود، ئەو ژێرخانە سایکۆلۆژیی و سیاسییەیە کە خودنەفرەتیی لەسەر دروستدەبێت.


لەمانگی تەموزدا لیژنەهاوبەشەكان “۱٦” شوێنی جیاوازیان ڕووبەڕووی دادگا كردووەتەوە | Rwmal | ڕووماڵ\nده‌ستپێك هه‌واڵی كوردستان لەمانگی تەموزدا لیژنەهاوبەشەكان “۱٦” شوێنی جیاوازیان ڕووبەڕووی دادگا كردووەتەوە\nلەمانگی تەموزدا لیژنەهاوبەشەكان “۱٦” شوێنی جیاوازیان ڕووبەڕووی دادگا كردووەتەوە\nلیژنە هاوبەشەكانی قائیمقامییەتی سلێمانی ئاماری مانگی تەموز بۆ رای گشتی بڵاودەكاتەوە و، بە گوێرەی ئامارەكە لەماوەی ئەو مانگەدا لیژنەكان زیاتر لە چوار هەزار شوێنیان بەسەركردوەتەوە و بەپێی یاساو ریێنماییەكانیش هەر شویێنك پابەندی مەرج و رێنماییەكان نەبوبێت ڕووبەڕووی سزای ماددی و یاسایی کراوەتەوە،\nهەربەگوێرەی ئامارەكەی لیژنەهاوبەشەكان لە مانگی “۷” ی تەموزدا لیژنەكان سەردانی چوار هەزار و “۲۹۸” شوێنیان كردووە و لە پابەند بون و جێبەجێ كردنی مەرج و رێنماییە تەندروستیەكانیان كۆڵیوەتەوە\nهاوکات لە كۆی گەڕان و بەسەركردنەوەكانیان، بەهۆی پابەندنەبوون بە مەرج و رێنماییە تەندروستی و ڤێتەرنەرییەكانەوە “٤۲۷” شوێن پسوڵەی سەرپێچیان بۆ كراوە و “۸٥۷” شوێنیش ئاگاداركراونەتەوە كە پابەندی مەرج و رێنماییەكان بن و بەهۆی جۆرەكانی سەرپێچیەوە “۲۷” شوێن داخراون و “۱٦” شوێنیش بەهۆی قەبارەی ئەو سەرپێچیانەی كە كردوویانە رووبەڕووی دادگا كراونەتەوە،\nلە ئامارەكەدائەوەش هاتووە،کە لە مانگی تەموزدا بڕی “٥٥” تۆن و پێنج سەدو نەوەد و حەوت كیلۆگرام مەوادو خۆراكی ماوەبەسەرچوو لە ناوبراوە ,كۆی گشتی پارەی غەرامەكراویش لەو مانگەدا بریتییە لە “۲۳” ملیۆن و حەوسەد هەزار دینار كە بەپێی یاساو رێنماییەكانی وەزارەتی دارایی هەرێم دەخرێتەوە سەر داهاتی گشتی.\nهەربەگوێرەی ڕێنماییەكانی لیژنە هاوبەشەكان هەرشویێنێك پابەند نەبێت، سەرەتا ئاگادار دەكرێتەوە، دواتر سزای ماددی دەدرێت و لە ئەگەری دووبارەكردنەوەی سەرپێچیەكاندا ڕووبەڕووی داخستن یان دادگا دەكرێنەوە.\nلیژنەهاوبەشەكانی قائیمقامیەتی سلێمانی ژمارەیان “۳٦” لیژنەیەو بۆ پاراستنی تەندروستی هاوڵاتیان و داكۆكی كردن لە بەرژەوەندی گشتی رۆژ و شەو لە ئەرك و بەرپرسیاریەتی خۆیاندان.


بۆ خۆپیشاندانەکان رابەریان نییە؟!\nعەبدوڵڵا مەلا نوری\nرابەر و رێکخستن و بەدیلی دەسەڵات....\nلێرە، کە خۆپیشاندان دەکرێ، قوربانی دەدرێ، بەڵام سەردەکێشێ بۆ توندوتیژی و سەرکوتکردن و، پاشان بێ ئەنجام کۆتایی دێت!\nخەڵک، کاتێک قسە لە سەر هۆکاری سەرنەکەوتنی خۆپیشاندانەکان لە هەرێمی کوردستان دەکەن، دەڵێن: هۆکار ئەوەیە رابەری نیەو رێکخراو نیە. (رێک ئەمە راستە)\nبەڵام ئایا بۆ پرسیارێکی تریش لە خۆمان نەکەین؛ ئایا بۆ هیچ کەس ئامادە نیە شانبداتە ژێرباری رابەرایەتی خۆپیشاندەران؟ ئایا کەسایەتی کاریگەرو سەرکردەمان نیە؟ یان کەسایەتی و سەرکردە ناڕازیەکان ترسنۆکن؟\nدەبێ ئازایانەو راشکاوانە گفتوگۆی حاڵی خۆمان بکەین.\nوەڵامەکەی من ئەمەیە:\nلە راستیدا لە ناو خەڵکی ناڕازیدا سەرکردەی هوشیارو ئازو چاونەترس هەیەو، دەتوانن رابەرایەتی خەڵک بکەن.\nبەڵام رابەرایەتی شەقام و خۆپیشاندان، پێویستی بە گرێبەستێکی ئەخلاقی هەیە لە نێوان خەڵکانی ناڕازای و رابەردا.\nگرێبەستەکە ئەوەیە خەڵکانی ناڕازی متمانە بە رابەر بکەن و پشتیوانی بن و بە قسەی بکەن.\nئەرکی رابەریش ئەوەیە خواستەکانی خەڵکی ناڕازی لە گوتارو بەرنامەدا گەڵاڵەو رێک بخات و، رێگاو کاتی تێکۆشان دەستنیشان بکات و، تاکتیک و ئالیەتی کەمکردنەوەی قوربانیدان لەبەرچاو بگرێ.\nهەر کات رابەر هەستی کرد خۆپیشاندەران و خەڵکی ناڕازی پشتیوانی دەکەن و بە تەنها بە جێی ناهێڵن، ئیدی مکوڕ دەبێ لە سەر ئەرکی سەر شانی و، لە هەمان کاتدا دەسەڵات و نەیارانیش گوێی لێ دەگرن و حسابی بۆ دەکەن.\nرابەر توانای ئەوەی هەیە وڵات بەرەو ئاوەدانی و دادپەروەری و سەقامگیری ئاڕاستە بکات و لە ئاستی جیاجیادا بەدیلێکی راستەقینە پێشکەش دەکات و سازشی لە سەر ناکات.\nدەبێ رابەر توانای ئەوەی هەبێ دور لە رق و کینەو گیانی تۆڵەسەندنەوە هەڵسوکەوت لە گەڵ نەیارانی گەل بکات.\nدو رێگا هەیە لە بەردەم رابەر و خۆپیشاندەران.\nیان رێگای ناتوندوتیژی (اللاعنف) یان رێگای توندوتیژی (العنف)\nیەکەم: رێگای ناتوندوتیژی ئەوەیە خۆپیشاندەران و رابەر رێگای خەباتی مەدەنی دەگرنەبەر بەشێوەیەکی رێکخراو و فراوان، بەردەوام دەبن تا دەگەنە ئەنجام، لەمەدا دەبێ دەسەڵات، کە لایەنی بەرامبەرە ناچار بە گوێگرتن بکرێ. غاندی و گەلەکەی ئەم رێگایەیان گرتەبەرو سەرکەوتن.\nدوەم: رێگای توندوتیژی، لەم جۆرەیدا دیسان خەڵک رێگای خەباتی مەدەنی و ئاشتیانە دەگرێتە بەرو، وردە وردە ناڕەزاییەکان فراوان و رێکخراو دەکەن، بەڵام ئەو کاتەی دەسەڵات گوێ ناگرێ، ئیدی رابەرو خەڵک پێکەوە بڕیاری خەباتی توندوتیژی دەدەن. ئەم رێگایەش ماندێلاو گەلەکەی گرتیانەبەرو سەرکەوتن.\nئاستی بەدەنگەوەهاتنی دەسەڵات رۆڵی گەورە دەگێڕێ لە هەڵبژاردنی رێگای توندەتیژ یان ناتوندوتیژ دا.\nدەسەڵاتی هەرێمی کوردستان کار لە سەر ئەوە دەکات، گومان لە سەر هەمو کەسێک دروست بکرێت، هەمو جارێ ناڕەزاییەکان پەرتەوازو بێ رابەرو بێ ئامانجبن، بۆ ئەوەی بە ئاسانی تاوانباریان بکات و سەرکوت و بێ هیوایان بکات.\nئێستا پرسیار ئەوەیە ئایا ئێمە هەر لە بازنە کۆنەکەی رابردودا بخولێینەوەو پەرتەوازەو سەرگەردانبین یان پێداویستیەکانی خەباتێکی سەرکەوتو دەستەبەر بکەین؟\nوڵامی رون و راشکاوی من ئەوەیە؛ بەڵێ من تەمەنای ئەوە دەکەم هەرچی زوتر کۆتایی بەم دەسەڵاتە ناپاک و زاڵم و گەندەڵە بهێنین.\nبۆ ئەوەش دەبێ رێکخراوبین، دەبێ رابەرمان هەبێ و پشتیوانی بین، دەبێ بەدیلێکی راستەقینەی دەسەڵاتبین، دەبێ لە قۆناغی یەکەمدا بە فراوانی و بە ئاشتی گوشار لە دەسەڵات بکەین، گەر ملی نەدا لە قۆناغی دوەمدا رێگاکەی ماندێلاش بژاردەیەکی جدی و شەرعیە.\nئەو قسەیە هیچ راست نیە کە دەڵێ باوی رابەر نەماوە، ئەمە رێک قسەی دەسەڵاتە بۆ هێشتنەوەی خەڵک لە ناو بێ سەری و سەرگەردانیدا.\nهەمو ئاین و شۆڕش و گۆڕانکاریەکان بە پشتیوانی خەڵک و رابەرایەتی رابەرێک گەشتون بە ئامانج، ئەمە بەشێکە لە سروشتی کۆمەڵگا.


کوردیپێدیا - گەریلا بێریتان و چیاکانی ڕۆژهەڵاتی کوردستان\n👩 گەریلا بێریتان و چیاکانی ڕۆژهەڵاتی کوردستان | پۆل: دۆزی ژن | زمانی بابەت: 🏳 کوردیی ناوەڕاست\nگەریلا بێریتان و چیاکانی ڕۆژهەڵاتی کوردستان\nبێریتان ژنێکی عەرەبە و دوای هێرشەکانی سەر شەنگالشەنگال بەشداری ریزەکانی بزووتنەوەی ئازادیی کورد بوو. دوای ماوەیەک چووە شاخەکانی رۆژهەڵاتی کوردستان و لەوێ بەردەوامی بە تێکۆشانی خۆی دەدات.\nبێریتان ساڵی 1996 لە سوریا لەدایکبووە و بنەماڵەکەشی بە رەچەڵک خەڵکی بەغدان. باوکی گەریلا بێریتان دوای ئەرکە سەربازییەکەی لە سوریاوە دەگەڕێتەوە بۆ بەغداد. بێریتان رایگەیاند، دایکی لە تەمەنی 13 ساڵیدا کراوەتە هاوسەری باوکی، کە باوکی لەو کاتەدا تەمەنی 100 ساڵ بووە وتی عەقڵییەتی پیاوسالاری لە ناو بنەماڵەکەمدا لە بەرزترین ئاستدا بوو. باوکم 7 جار هاوسەرگیریی کردبوو. کاتێک من لە دایکبووم، باوکم گیانی لە دەستدا. دواتر دایکم لەگەڵ کەسێکی تردا هاوسەرگیریی کردەوە. منیش لەلای براکەم گەورە بووم. دوای ئەوەی براکەم کۆچی دوایی کرد من لەگەڵ پورێکمدا دەمامەوە. لە تەمەنی 12 ساڵیدا کرام بە هاوسەری کوڕە پورەکەم. هاوسەرەکەم کەسێک بوو، کە گوشاری زۆری دەخستەسەرم. هەر چۆنێک بێت منداڵێکم بوو.\nگەریلا بێریتان کە بە ژیانێکی زۆر قورس و دژواردا تێپەڕیوە، دەستی بە بیرکردنەوە و گەڕان بە دوای رێگا چارەیەکدا کردووە. بێریتان ئاشنای بزووتنەوەی ئازادیی کورد بوو و بەمجۆرە باسی بەسەرهاتی خۆی و بەشداربوونی بۆ ناو ریزەکانی بزووتنەوەی ئازادی و یەرەکە دەکات ساڵی 2014 و کاتێک هێرشکرایە سەر شەنگال، من بە هەڤاڵەکانم وت، پێویستە بڕۆم بۆ ئەو شوێنە. دوای ئەوەی هەڤالەکانم قبوڵیانکرد، من رۆیشتم بۆ شەنگال. کاتێک گەیشتمە ئەوی هێرشەکە روویدابوو و کاتێک ژنان، گەنجان و منداڵانی شەنگالم لەو بارودۆخە دژوارەدا بینی زۆر ئازارم چەشت. لەو کاتەدا تێگەیشتم، کە گەل پێویستیی بە ئێمە هەیە. ئێمەش بۆ گەلەکەمان شەڕمان کرد. 3 ساڵ لە شەنگال بووم. دوای ئەوە لە شەنگالەوە هاتم بۆ چیاکان.\n'دەبێت ژنان و گەنجانی رۆژهەڵات لە دژی سیستمەکە بوەستنەوە'\nگەریلا بێریتان دوای ئەرکەکەی لە شەنگال داوا دەکات بەشداریی خەباتی رۆژهەڵاتی کوردستان بکات. لە ئەنجامدا رووی لە ریزی یەکینەکانی رۆژهەڵاتی کوردستان (یەرەکە) کرد. گەریلا بێریتان بەمجۆرە باسی ئەو قۆناغە دەکات من لە شەنگال هێز و ورەیەکی زۆر گەورەم وەرگرت و بەو هێزەوە رووم لە چیاکان کرد. بۆ ئەوەش من داوام کرد لە هەموو شوێنێکی کوردستان تێبکۆشم و خۆم بە ژنانی کوردستان بگەیەنم. لەبەر ئەوەش هاتم بۆ گۆڕەپانی رۆژهەڵات. مێژووی رۆژهەڵات پڕە لە ژنانی خاوەن ئیرادە. منیش بۆ ئەوەی ببم بە خاوەنی ئیرادەیەکی گەورە و لە دژی گوشارەکانی رژێمی ئێران بۆ سەر ژنان تێبکۆشم، بەشداری ریزەکانی گەریلای یەرەکە بووم.\nگەریلا بێریتان لە کۆتایی قسەکانیدا بانگەوازی بۆ گەنجان هەبوو و وتی دەبێت ژنان و گەنجان لە رۆژهەڵات و ئێران خاوەنداری لە ئیرادەی خۆیان بکەن. من ژنێکی عەرەبم و لە کوردستان بۆ ئازادی تێدەکۆشم، چونکە دەزانم ئەم تێکۆشانە سەربکەوێت گەلی عەرەب و گەلانی تریش ئازاد دەبن، بۆیە داوا لە ژنان و گەنجانی ئێران دەکەم سەر لە ئاست سیستم بەرز بکەنەوە و تێبکۆشن. ئەگەر ژنان دەست بە بەرەنگاری بکەن، ناتوانن لە ناو سیستم و کۆمەڵگەیەکدا بژین، کە نادادی و زوڵم و چەوساندنەوە و جیاکاریی تیادا بێت.\n 📡 ماڵپەڕ | 🏳 کوردیی ناوەڕاست | ماڵپەری ئەی ئێن ئێف نیوز - 22-05-2020\n➕ ئەم بابەتە لەلایەن: (جوان عومەر ئەحمەد)ەوە لە: May 22 2020 7:36PM تۆمارکراوە\n📷 فایلی وێنە 1.0.1 46 KB May 22 2020 7:44PM جوان عومەر ئەحمەد


سامسۆنگ و سەرنجڕاکێشترین تەلەفزیۆنی زیرەک | kurditgroup\nسامسۆنگ و سەرنجڕاکێشترین تەلەفزیۆنی زیرەک\nگەورە کۆمپانیای کۆریایی، سامسۆنگ لە نمایشگای CES کە هەموو ساڵێک لەئەمەریکا لەمانگی١ دا نماییشدەکرێت، تەلەفزیۆنێکی نمایشکرد بووە جێگای سەرنجی ئامادەبووانی ئەو کۆنفرانسە ساڵانەیە.\nئەم تەلەفزیۆنە ناوی ( ES8000 ) و دروشمی "The Future of Smart TV, NOW"ی هەڵگرتووە، ئەم تەلەفزیۆنە لە نمایشگای CES - 2012 دا، خەڵاتی باشترین بەرهەمی وەرگرت، چونکە ژمارەیەک کرداری باشی لەخۆ گرتووە یەک لەوانە سامسۆنگ ناوی ناوە کارلێکردنی زیرەک [url=http://global.samsungtomorrow.com/?p=10080]"Smart Interaction" [/url]، هەروەها ئەم تەلەفزیۆنە سیحرییە ژمارەیەک کرداری سەرنجڕاکێشکی تری لەخۆگرتووە لەوانە ناسینەوەی دەموچاو و کرداری " وتەکردار" واتە بە وتەی بەکارهێنەر کارەکانی ئەنجامدەدات.\nهۆکاری پێشەکەوتنی ئەم تەلەفزیۆنە لە خۆگرتنی کامیرەیەک و مایکرۆفۆنێک و سانسۆریکی جوڵەیە وە چاوەڕیدەکرێ ئەم کردارانە لەتەفزیۆنە زیرەکەکاندا بەشێوەیەکی فراوانتر گەشەبکات لە ئاییندەی نزیکدا.\nجگە لەو کردارانەی ئامەژەمان پێکردووە ئەم تەلەفزیۆنە کرداری ڕووناکی LED لەخۆگرتووە دوو چارەسەرکەری لەخۆگرتووە مەبەست لەمەش بۆ بەرنامەبەکاربەییەکانی تەلەفزیۆنەکەیە.\nبەپێی سامسۆنگ ئەم تەلەفزیۆنە پێشکەوتووە "خۆی پێشدەخات" بە وەرگرتنی نوێترین تەکەنەلۆجیا بە شێوەی خۆکار خۆی نوێدەکاتەوە وەکو یارییەکانی PlayStation 3 وە Xbox 360 .\nشایانی باسە ئەم تەلەفزیۆنە پێشانگەرەکەی لە ٤٦ بۆ ٦٥ ئینج دەبێت و بڕیارە بۆ یەکەم جار لە کۆریای باشوور بنێردێتە بازاڕەوە وە تا ئێستا نرخیشی بۆ دانەنراوە.\n[b]تەماشای ئەم گرتە ڤیدیۆییەی خوارەوە بکەن بۆ بینینی لەو کاتەی تەلەفزیۆنەکە نمایشکرا.[/b]\nدەستەکانت خۆش کاك زەندی بۆ هەواڵەکە. ئەی کاکە نازانی ئەم تەڵەفزیۆنە بۆ تەشویش و ژاوەژاو و شتی وا چۆنە؟!!\nبرادەرێك لە سەکۆ گیرۆدەی ئەوە بوو بزانێت تەشویش بەکوردی مانای چەس؟.\nدەستخۆش كاك زەندی ، بەراستی تەلفزیۆنێكی پێكەوتووە هەر ماوە دەست و پێی بۆی دامەزرێنن ! بەڵام ئایا بە تۆری ئەنترنێت پەیوەندی دەبێت بۆ "خۆی پێش خستنی "؟\nکاک حەمیدی بەڕێز@ ئەگەر ئەرک نەبێت پرسیارەکەت ڕوونتر بکەیتەو؟\nکاک قەزوان@ تەلەفزیۆنە زیرەکەکانی ئێستا بێسیمیان تێدایە ، من لە ٢٠٠٩ تەلەفزیۆنئ زیرەکم هەیە، خۆی بێ سیم WiFi تێدایە و ژمارەیەک نەرمەواڵەی تێدایە، لەوانە یوتوب، توویتەر، ئنیتتەرنێت و زۆریتر، لەئینتەرنێتەکەدا ئەتوانم وەکو کۆمپیوتەر هەر لاپەڕەیەکم بوێ بیکەمەوە، زۆر جار فەیسبووک دەکەمەوە، یا هەموو کاتێ یوتوبم لەناو تەلەفزیۆنەکەدا هەیە، بۆ خۆشی بە شێوەی خۆکار نوێ دەبێتەوە، لەم ڕۆژانەدابینیم پاشبنەمای هەموو نەرماوەڵەکان گۆڕابوو، جگەلەوەش ئەتوانم هەرچی وێنەو گۆرانی ناو کۆمپیوتەرەکەم یا مۆبایلەکەم لەتەلفزیۆنەکەدا لێبدەم، لەڕێگەی نەرمەواڵەی All share یا Tversity و نەرمەواڵەی تریش هەن.\nتەنیا دوو خالێ لاوازی تێدایە، یەکەمیان ئەوەیە بە کۆنترۆڵ نوسینی ئەدرەس ، خێرا نییە وەکو تەختەکلیل، هەرچەند تەختەکیلیش هەیە لەسەر شاشەکەی ، بەڵام هەر وەکو تەختەکلیلی کۆمپیوتەر خێرا نییە، خاڵی دووەمیش پشتگیری فلاش ناکات، ئەوەش لەترسی ڤایرۆسە.\nئێستا لەهەندەران زۆربەی خەڵك ئینتەرنێتیان لەناو تەلەفزیۆنەکانیاندا هەیە، بەداخەوە ئێوە لەو تەکەنەلۆجیایانە بێ بەشن، بەڵام دەگاتە ئەوێش، کێشەی ئێوە خاوی هێڵی ئنیتەرنێتە.


Kurdipedia - دوو هێندەی ساڵی 2018 کۆمپانیا لە هەرێم تۆمارکراون\n📊 دوو هێندەی ساڵی 2018 کۆمپانیا لە هەرێم تۆمارکراون | Kategori: Anket ve istatistik | Başlık dili: 🏳 کوردیی ناوەڕاست\nدوو هێندەی ساڵی 2018 کۆمپانیا لە هەرێم تۆمارکراون\nبەرپرسێکی وەزارەتی بازرگانیوەزارەتی بازرگانی و پیشەسازی هەرێم رایدەگەیەنێت: جووڵەی بازرگانیی ئەمساڵ بەراورد لەگەڵ ساڵانی ڕابوردوو بەرەوپێش چووە و تۆمارکردنی کۆمپانیاکان بۆ دوو هێندە زیادیکردووە، دەڵێت: قەبارەی بازرگانیی نێوان هەرێم لەگەڵ تورکیا و ئێران 18 ملیار دۆلارە.\nنەوزاد ئەدهەم، بەڕێوەبەری گشتی دیوانی وەزارەتی بازرگانی و پیشەسازی هەرێم بە دواڕۆژی راگەیاند: بەراورد بە ساڵانی رابوردوو، جووڵەی بازرگانیی لە هەرێم زۆر بەرەوپێشەوە چووە، بە جۆرێک تەنیا لەماوەی چوار مانگی ئەمساڵدا زیاتر لە 50 کۆمپانیای بیانی و ناوخۆیی لە هەرێم تۆمارکراون، ئەمەش دوو هێندەی ئه و ژمارەیەی ساڵی رابردووە.\nلەبارەی قەبارەی بازرگانیی نێوان هەرێم لەگەڵ وڵاتانی تورکیاو ئێران، نەوزاد ئەدهەم وتی: قەبارەی ساڵانەی بازرگانیی نێوان هەرێم و تورکیا و ئێران گەیشووەتە 18 ملیار دۆلار، بەڵام ئێمە چاوەڕێ دەکەین ئه و قەبارەیە هێشتا زیاتر بێت، چونکە جگە لە هاوردەکردنی کەلوپەلی ئه و دوو وڵاتە، کەلوپەلی هاوردەکراوی تورکیا و ئێران بە خاکی هەرێمەوە دەگاتە ناوچەکانی دیکەی عێراق.\nئه و بەرپرسەی وەزارەتی بازرگانی، ئاماژەی بەوەشکرد: بە پێچەوانەوەی بەشەکانی دیکەی عێراق، رۆژانە لە خاڵە نێودەوڵەتییەکانی هەرێم کۆمپانیای عێراقی روو لە هەرێم دەکەن، ئەمەش بەهۆی ئەوەی کە کارئاسانی زۆریان بۆ کراوە.\n#وەزارەتی بازرگانی | #28-05-2019 |\n 📡 | 🏳 کوردیی ناوەڕاست | ماڵپەری دواڕۆژ - 28-05-2019\n➕ Bu başlık Hawrê Baxewan tarafından May 28 2019 9:55PM tarihinde kaydedildi\n👌 Bu makale tarafından gözden geçirilmiş ve yayımlanmıştır (Ziryan Serçinarî) tarafından May 29 2019 3:43PM\n✍ Bu başlık en son Ziryan Serçinarî tarafından May 29 2019 3:43PM tarihinde Düzenlendi\n👁 Bu başlık 810 defa görüntülendi


ژماردنەوەی دەنگ بۆ 800 وێستگە تر ئەنجام دەدرێت\n:: PM:08:45:21/11/2021 \nكۆمسیۆنی هەڵبژاردن لەژێر گوشارە، لەلایەك هێزە دۆڕاوەكان گوشار دەكەن بۆ گۆڕینی ئەنجامی هەڵبژاردن و ژماردنەوەی بەدەستی تەواوی دەنگەكان دەكەن، لەلایەكی تر داوای هەڵوەشانەی ئەنجامەكان و دووبارەكردنەوەی هەڵبژاردن دەكەن، سەرچاوەیەك لە كۆمسیۆنی هەڵبژاردن رای گەیاند كە ژماردنەوە بۆ دەنگی 800 وێستگەی تر دەكرێت.\nسەرچاوەیەك لە كۆمسیۆنی باڵای هەڵبژاردنەكان رای گەیاند، بەنیازن ژماردنەوەی بەدەستی دەنگەكان بۆ 800 وێستگە بكەن، ئەوەیش لەسەر بڕیاری دەستەی دادوەری هەڵبژاردن و بەهۆی ئەو تانانەی لەسەر چەند بازنەیەكی هەڵبژاردن پێشكەیش كرابوو.\nرەوتی سەدر 180 كورسی بۆ پێكهێنانی حكوومەتێكی زۆرینەی نیشتمانی گۆ دەكاتەوە\nروونی كردەوە، پرۆسەی جیاكردنەوە و ژماردنی بەدەستی دەنگەكانی 800 وێستگە ماوەی 72 سەعات دەخایەنێت، دوای كۆتاهاتنی پرۆسەكە ئەنجامی كۆتایی رادەگەیەنرێت، ئەوە لەوكاتەی ئەمڕۆ یەكشەم بەرپرسێكی كۆمسیۆنەكە رای گەیاند كە ئەنجامی كۆتایی هەڵبژاردن لە كۆتایی ئەم هەفتەیە دێتە راگەیاند، دوای وەرگرتنەوەی ئەنجامی تانەكان لە دەستەی دادوەری كۆمسیۆن، دوای ئەوە ئەنجامەكان رەوانەی دادگای باڵای فیدرال دەكرێت بۆ پەسندكردنی.\nلای خۆیەوە سەرچاوەیەكی سیاسی ئاگەدار ئاشكرای كرد كە شاندی گفتوگۆكاری رەوتی سەدر خەریكی جموجۆڵە لەگەڵ هێزە براوە كوردی و سوننەكان، بەمەبەستی كۆكردنەوەی 180 كورسی پەرلەمانی و پێكهێنانی حكوومەتێكی زۆرینەی نیشتمانی.\nبەپێی سەرچاوەكە رەوتی سەدر ئێستە خاوەنی 75 كورسییە و پێنج كورسیش هی كاندیدە سەربەخۆكانی نزیك لە رەوتەكەن، بەوە دەبێتە 80 كورسی، هەردوو هێزی كوردیش پارتی دیموكراتی كوردستان و یەكێتی نیشتیمانیی كوردستان خاوەن 50 كورسین، هاوپەیمانی محەمەد حەلبووسی و سەربەخۆكانی لەوەوە نزیكن 40 كورسی، جیا لە 10 كورسی هێزە شیعەكان ناو چوارچێوەی هاوئاهەنگی بڕیارە لە ماوەی داهاتوو بچنە پاڵ هاوپەیمانیەتییەكە.\nسەرچاوەكە دووپاتی كردەوە، بەوەیش دەبێتە 180 كورسی و رێگە بۆ پێكهێنانی حكوومەتێكی زۆرینەی نیشتمانی خۆش دەبێت، كە دوای پەسندكردنی ئەنجامی كۆتایی هەڵبژاردن لەلایەن دادگای باڵای فیدرالەوە، بزاوی پێكهێنانی ئەو هاوپەیمانیەتییە دێتە راگەیاندن.\nئەنجامی كۆبوونەوەی هەردوو شاندی وەزارەتی پێشمەرگە و ئۆپراسیۆنی هاوبەش


لە سەردانی نەخۆشدا؛ گوڵ نەیتوانی جێی شیرینی و سەروپێ بگرێتەوە - پەرەگراف\nلە سەردانی نەخۆشدا؛ گوڵ نەیتوانی جێی شیرینی و سەروپێ بگرێتەوە\nپەرەگراف- عەمار عەزیز\nهەرچەندە بە فۆنتێكی گەورە و لەسەر لەوحەیەكی دیار نوسراوە بردنە ژورەوەی خواردن قەدەغەیە؛ بەڵام سەردانیكەری نەخۆشەكە چارەكێك مشتومڕ لەگەڵ پۆلیسەكەدا دەكات و كاتێك بێ هیوا دەبێت، بە دزییەوە هەوڵدەدات مەنجەڵە سەروپێكە بە نەخۆشەكە بگەیەنێت.\nئەو دیمەنە ڕۆژانە لەبەردەم زۆر لە نەخۆشخانەكاندا دوبارەدەبنەوە و هاوڵاتیان دەیانەوێت بە شیرینی و نوقڵ و خۆراكی جۆراوجۆرەوە بچنە سەردانی نەخۆش.\n"خزمێكمان نەخۆش بوو، چەند ڕۆژێك لە نەخۆشخانەیەكی ئەهلی مایەوە و ویستم چەپكێك گوڵی بۆ ببەم، بەڵام لە ترسی لۆمەی خەڵك و شەرمی كۆمەڵگە چەپكە گوڵم نەبرد و كارتۆنێك چوكلێتم كڕی" سەربەست عەبدوڵا (35 ساڵ) وای وت.\nسەربەست هاوڵاتییەكی شاری دهۆكە و بە هیوایە لەبری شیرینی و خواردەمەنی خەڵك گرنگی بە گوڵ بدەن و بە گوڵەوە بچنە لای نەخۆش، "هێشتا لە بەهای گوڵ تێنەگەیشتووین و بەشتێكی كەم دەیبینین، وادەزانن گوڵ هاتووە بەس بۆ عاشقان لەنێوان كوڕان و كچان".\nبردنی شیرینی و خواردەمەنی لەكاتێكدایە بەشێك لە نەخۆشەكان لێیان قەدەغە كراوە و دەكرێت گوڵ ببێتە جێگرەوە و بۆنێكی خۆشتر بە ژوری نەخۆش ببەخشێت.\nعەلی مەحمود (24 ساڵ)، گەنجێكی پەنابەری ڕۆژئاوای كوردستانە و شەش ساڵە لە شەقامەكانی دهۆك گوڵ دەفرۆشێت، ئەو دەڵێت "بەداخەوە كۆمەڵگەی كوردستان بە شێوەیەكی گشتی فێری فرۆشتن و كڕینی گوڵ نین، هەندێك كەس كە دەمبینن پێدەكەنن و ئیشەكەم بەشتێكی كەم دادەنێن، كەم كەس هەن بەهای گوڵ بزانن و كڕینی گوڵ بكەن بە كەلتور و پەرەی پێبدەن".\nكڕیارەكانی عەلی زیاتر عاشقەكانن، بەڵام تەنیا كوڕ و كچانی گەنج نین، خەڵكانی دیكەش، بەڵام ئەوانەنا كە سەردانی نەخۆش دەكەن.\n"ڕۆژانە پێنج تا 10 گوڵ دەفرۆشم، نرخی هەر گوڵێك پێنج هەزار دینارە و هێندە كڕیارم كەمبۆتەوە بیرم لەوەكردۆتەوە منیش واز لە فرۆشتنی گوڵ بهێنم، چونكە خەڵك كەم دەیكڕن و بەدەگمەنیش كەسێك گوڵ بۆ نەخۆش دەكڕێت" عەلی وای وت.\nلەبەردەم هەر نەخۆشخانەیەكی هەرێمی كوردستان دەیان دوكانی خواردەمەنی و شیرینی و ماركێت هەنن بەڵام گوڵفرۆش یان نییە یاخود زۆر دەگمەنە.\nنەواف شەریف، شارەزا لە كلتوری كۆمەڵگە بۆ پەرەگراف وتی "بردنی گوڵ بۆ لای نەخۆش شتێكی زۆر گرنگە، چونكە لە ڕووی دەرونییەوە نەخۆشەكە باشتر دەبێت و لەڕووی پاك و خاوێنیشەوە باشترە لەوەی كە خواردن یان هەر شتێكی تر ببرێتە نەخۆشخانە و ببێتە هۆی پیسبوونی ژووری نەخۆشەكە یان بڵاوبونەوەی بۆنی خواردن".\n"بەڵام ئەوەی باسی دەكەم بۆ كەسێكە بەهای گوڵ بزانێت، چونكە ڕەنگە بردنی چەپكە گوڵ بۆ كەسێك لە جیاتی چاكە ببێتە هۆی گلەیی، لەوانەیە خواردن و شیرینی لای ئەو گرنگتر و باشتر بێت".\nنەواف چەندینجار گوڵی بۆ نەخۆش بردووە، بەڵام كەسوكاری نەخۆش بە كەمیان زانیوە، هەرچەندە ئەو دەڵێت، گوێ بە گلەییەكان نادات و هەر شتێك لە پێناو بەرەوپێشبردنی كۆمەڵگەدا بێت وادەكات.\nبەپێچەوانەی خواردنەوە لە هیچ نەخۆشخانەیەكدا ڕێگری لە بردنی گوڵ بۆ لای نەخۆش ناكرێت.\nسەڵاح ڕێكانی، لێپرسراوی ڕاگەیاندنی نەخۆشخانەی ڤین-ی ئەهلی لە دهۆك بۆ پەرەگراف وتی "نیوەی خەڵك حەزیان لە هێنانی خواردنە بۆ نەخۆشخانە و بەشەكەی تر لەكاتی سەردانیان بۆ لای نەخۆش گوڵ دەهێنن، لە نەخۆشخانەكەمان هێنانی خواردن لە دەرەوە قەدەغەیە، چونكە ئێمە لەناو نەخۆشخانە چێشتخانەمان هەیە".\nئەو دەڵێت، لەسەر هێنانی خواردن زۆرجار شەڕە قسە دروستدەبێت بۆیە دەیانجاریش داوایانكردووە خەڵك گوڵ بۆ نەخۆش ببەن.\nلە زۆربەی وڵاتانی جیهاندا بردنی گوڵ بۆ نەخۆش و شوێنی كاری تازە و كردنەوەی پڕۆژە و بۆنەكان بووەتە كلتورێكی باو.\n"بردنی گوڵ بۆ نەخۆش لە هەموو جیهاندا بڵاوە و گرنگی زۆری پێدەدرێت، بەڵام لەكۆمەڵگەی ئێمە نەبۆتە دیاردە، چونكە بەباشی كۆمەڵگە كاری لەسەر نەكردووە" بەوتەی مەنیجا ئەیوب، كچە ڕۆژنامەنوس لە دهۆك.\nمەنیجا بۆ پەرەگراف وتی "پێویستە لە هەر نەخۆشخانەیەك گوڵفرۆشێك دابنرێت تا ببێتە هاندەرێك بۆ خەڵك لەجیاتی شیرینی گوڵ بۆ نەخۆش ببەن، لە هەمووشی گرنگتر پێویستە هەریەكێك لەئێمە دەستپێشخەری بكات و لەمەودوا گوڵ بۆ لای نەخۆش ببات.. بۆ ئەوەی لە ئاییندە ببێتە كەلتورێكی جوان بۆ كۆمەڵگە".\nلەڕوی نرخەوە هەندێكجار كڕینی چەپكێك گوڵی سروشتی كەمتر لە نەفەرێك كەباب یان نەفەرێك سەروپێ دەكەوێت.\nدكتۆر سەگڤان سلێمان، بەڕێوەبەری گشتی نەخۆشخانەی ئازادی لە دهۆك بۆ پەرەگراف وتی "زیاتر لە سەدا 70ی ئەوانەی سەردانی نەخۆش دەكەن شیرینی لەگەڵ خۆیاندا بۆ نەخۆش دەبەن، بەشەكەی دیكەش بە دزییەوە خواردن دەبەنە ژورەوە".\nخواردن و شیرینی لە نەخۆشخانەكاندا دەبێتە بێزاری و بارگرانی بۆ پزیشك و پەرستار و كارمەندانی نەخۆشخانە، بەهۆی بڵاوبونەوەی بۆن و پیسبونی ژوری نەخۆشەكانەوە.\nبەڕێوەبەری نەخۆشخانەی ئازادی جارێكیتر تكا لە هاوڵاتیان دەكات لەبری خواردن و شیرینی گوڵ بۆ نەخۆش ببەن، "بەڵام خۆ ناتوانین بە زۆر گوڵ بە خەڵك بكڕین و بیدەینە دەستیان بیبەن بۆ نەخۆش" دكتۆر سەگڤان وای وت.


عوسمان عومەر: هونەرى کۆنترۆڵکردنى بیروهۆش یا ژیرى. – WTARIKURD\nپار ساڵ ئەم بابەتەم لە واڵەکەم لە فەیسبوک نوسى و بڵاومکردەوە, وا جاريكى تريش دەیخەمەوە بەر دیدى خوێنەرانى ئازیز بەهەندێ دەستکارى و گۆرانکارى و زیادە خستنە سەرى.\nزۆرجار لە ڕاگەیاندنە بیستراو بینراو سۆشیال میدیاوە دەست درێژى جەستەیی خراوەتە بەردیدمان, لەڕاستى دا دەست درێژیەکى نیمچە ڕۆژانە هەیە کە لەباوترین و بڵاوترین و لەهەموشیان زیاترپیشەگەرانەو ووردترە ئەویش دیاردەى کۆنترۆل کردنى بیروهزرە بابزانین پێناسەکەى چییە؟\nبەشێوەیەکى گشتى کونترۆل کردنى بیروهزر یا ژیرى بریتییە لەوەى کەسیک خۆى لەهەموان بەداناو زاناتر و تێگەیشتو تر لەخەلکى تر دەزانێ لەڕووى سوود یا زیانەوە بۆ خەلک و تواناى باوەر پێهێنان و جێبەجێ کردن و زالبونى بەسەری دا هەیە، بۆیە روودەکاتە خەڵک بەگفتوگۆیەکى کراوە بۆ خۆسەپاندن بەسەر خەڵکدا لەڕێگاى تیکدانى بیروبۆچون و تەشویش خستنە سەر بیرو هزریان و سەپاندنى و یست و ئارەزوەکانى بەسەریان دا. کونترۆڵکردنى بیروهۆش یاژیرى بەدوو شیوازدەکرێ یەکەمیان کۆنترۆلکردنى بیروهۆشى تاک وەک ئەوەى پیاو بیروبۆچون و هزرى خۆى بەسەر هاوسەرەکەى بسەپێنى یا بەپێچەوانەوە یا باوک و دایک بیانەوێ کورەکەیان یا کچەکەیان وەک ئەوان بێ و وەک ئەوانیش هەمان بیرکردنەوەو بیروبۆچونى هەبێ, دووەمیان کۆمەلگایە ئەویش سەپاندنى ئیرادەى خودى دەسەڵاتێکە بەسەر کۆمەلگایەک یا ئەو سەرۆکەى خۆى لەهەموو کەس پێ داناترە و بیروراو بۆچونى خۆى بەسەر کۆمەڵگادا دەسەپێنێ, لەو چوارچێوەیەدا سەپاندنى ئیرادەو بیروهزرو کۆنترۆڵکردنى دەچێتە ئەو بابەتەى لێنانى بۆقێک ئەو پێت بلێ بۆقێک بگرە و سەرەتا لە ناو ئاوێکى ئاسایی داینێ ماوەیەک ئەو نازانێ کەوا تەماى کولاندندیت هەیە دواتر ووردە ووردە ئاوەکەى بۆ گەرم بکە، چونکە گەریەکسەر خستتە ئاوى گەرمەوە بۆقەکە دەردەپەرێ، بەلام بەو لەسەرخۆ گەرمکردنى ئاوە هەستى پێناکات و بەمەش ئیرادەت لێ زەوت کردو بیروهزریت کۆنترۆل کرد بۆ کولاندن.\nئەم چەمکە لەلایەن زاناى رووس ئیڤان بافلۆفەوە بەرجەستە کرا دەلێت: پەیوەندیەک هەیە لە نێوان ژینگەو ئەو بیروبۆچونانەى لەئەندێشەى مرۆڤدا دەخولێتەوە, ئەو مرۆڤەى لە ژینگەیەکى گەندەل وپڕتاوان پەروەردەبێ چەمکى هەلس و کەوتى خراپ لاى شتێکى ئاسایی دەبێ هیچ کاتێ هەست بەپەشیمانى ناکات, لەو روانگەیەوە زۆرکەس هەوڵى گۆرینى ئەندێشەو بیروباوەرى خەلکیان داوە بە گۆرینى ژینگەى دەوروبەریان.\nعەقل ترسناکترین بەشە لەلەشى مرۆڤ دا چونکە سەنتەرى بیرکردنەوەو سەنتەرى کۆنترۆل کردنى هەموو جموجولەکانى مرۆڤ و قسەکردن و بینین و ترانسلەیتەرى فەرمانەکانى ئەوە. گەر ویستت کۆنترۆلى کەسیک یا کۆمەلگایەک بکەیت و وەک داشى دامە لێرە بۆ ئەوێ بگوازیتەوە و واى لێبکەیت بەدلى تۆ قسە بکات و کوێرانە پاڵپشتى شتێک بکات کەخۆى دەزانێ راست نییە ئەوە پێى دەگوترێ کۆنترۆڵکردنى عەقل, ئەوبابەتە لەو رووداوە مێژووییەوە سەرچاوەى گرت:\nباڵوێزى بەریتانیا لە نیودەلهى لەگەل کونسولى شانشین بە ئۆتۆمبیلەکەیان بە شەقامێکدا گوزەریان دەکرد کاتێ گەنجێکى زانکۆیی بینى بەشەق لە مانگایەک دەدات, بالوێز فەرمانى بەشۆفێرەکەى دا بوەستێت و بەخێرایی لە ئۆتۆمبیلەکەى پیادەبوو بەرەو مانگاى پیرۆز چوو بەسەرگەنجەکەى نەڕاند و پاڵى پێوە دەناو دەستى بە پشت و سکى مانگاکەدا دەهێنا و داواى بوردنى لێدەکرد، بەم کارەى خەلک و رێبوارانى دەوروبەرى واقیان ووڕماو سەرسام بوون. بالوێز بەوەوە نەوەستا دەموچاوى خۆى بەمیزى مانگاکە شت و سڕیەوە ئەمەش خەڵکانى زیاتر سەرسام کرد و ناچارىکردن وەک رێزێک سوژدە بۆخواکەیان کە مانگایە ببەن, بیانیەک ئەوە بکات بۆ ئیمە نەیکەین خەڵکەکە وەک ئەو سوژدەیان برد و دواتر گەنجەى کەشەقى لەمانگا دابوو هێنایان لەسەر زەوى پالیان خست و بەلەقە چونە سەر سکى وەک تۆڵە سەندنەوەیەک بۆ پیرۆزى و پایە بەرزى مانگا بۆر, بالوێزیش بە بۆینباخ و کراسە تەڕبوەکەى بەمیزى مانگا و قژە ئاڵۆسکاوەکەى دووبارە چووەوە تەنیشت کونسل و سوارى ئۆتۆمبیلەکە بوەوە ئەو پرسیارى لێکرد ئایا بەراست بڕوات بە مانگا پەرستى هەیە.!؟ باڵوێز وەڵامى دایەوەو گوتى:\nلەقە لێدانى گەنجەکە لەمانگاکە ووشیاری و بەئاگاییە و لەقەیەکیشە لەو بیروباوەڕە کە دەمانەوێ بمێنێ …گەر ڕیگامان بەهیندیەکان دا لەقە لە بیروباوەرەکان بدەن ئەوا 50 ساڵ بەرەو پێش دەچن, ئەوکات ئێمە زەرەرمەند و بەرژەوەندیەکانمان و بونمان لەو وولاتە لە دەست دەچێ. کەواتە ئەرک و فرمانى سەرشانى ئێمە لێرە ئەوەیە هەرگیز ڕێگە بەوەنەدەین چونکە دەزانین بێهۆشى و گەوجیەتى و بیروباوەرى پروپوچ و نەفامى سوپاى ئێمەیە بۆ بەکارهێنانى کۆمەڵگاکان و داگیرکارى و مانەوە.\nلەکۆتایی دا بیرۆکەى کۆنترۆلکردنى بیروهزرى مرۆڤ لەلایەن سیاسیەکان و زاناکانەوە زۆر گرنگى پێدراوەلە پەنجاکانى سەدەى رابوردودا چەندین دیراسەو کتێب و تاقیکارى بۆ زۆر بارودۆخ وچۆن توانیویانە کۆنترۆلی بیرو هزر بکەن و یارى بەگەلان بکرێ لەو رێگایەوە.\nهربرت شیلەر لە کتێبى المتلاعبون بالعقول کە بەشێوەیەکى شیکاریانەو رەخنەگرانە باس لەیەکێک لەئالیەتەکانى کۆنترۆلکردنى ئەندیشەو بیروهزرى مرۆڤ و کۆمەلگا دەکات ئەویش چەواشەکارى راگەیاندنەکانە, دواى گەشەسەندن پەرەسەندنى هۆیەکانى گەیاندن و پەیوەندى کردن بەتایبەت تیڤیەکان لەرێگاى هەندێ بەرنامەودراما بەیەکیک لە هۆکارە سەرەکیەکان بۆکۆنترۆلکردنى بیروهۆشى مرۆڤ و کۆمەلگاى دادەنرێ.\nئامادەکردن و وەڕگێڕان لەچەند سەرچاوەیەکى ئەنتەرنێتەوە.\nسەروەت هەڵەبجەیی: گۆرانکاریەکانی پارتی و قۆناغی پەرتەوازەبون.


The Risk of Facebook Social Media Network on Social Security | Journal of University of Raparin google scholar DOI (Crossref) Wordcat ICI World of Journals Directorate of Research Journals Indexing Scientific Indexing Services CiteFactor\nThe Risk of Facebook Social Media Network on Social Security\nHemin Amen Jalal Shwani Department of Sociology , College of Arts, Salahaddin University, Erbil, Kurdistan Region, Iraq.\nTahir Hasoo Zebari Department of Sociology , College of Arts, Salahaddin University, Erbil, Kurdistan Region, Iraq.\nKeywords: Social Media, Facebook, Risk, Social Security.\nSocial security, which is considered as a part of national or state security, has great role in developing and advancing society. In this day and age, as we live in a world of development and technology, social security is under various types of threats and risks in most societies. The Press, through its different channels and means, plays a great role in creating and fostering this risk to destabilize social security. This, then, has necessitated many countries to restrict and curb some media outlets and journalists within legal boundaries.\nAccordingly, the emergence of the social media outlets in general, and Facebook, as a new social media network in particular, has increased the afore-mentioned risks and threats on social security.\nThe aim of this paper is an attempt to find the range of the risk that comes out of Facebook on social security in Kurdistan region in general, and Erbil in particular.\nئه‌رده‌ڵانی، ئه‌رسه‌لان (2011) فه‌یسبووك بۆ هه‌مووان. سلێمانی: چاپخانه‌ی گه‌نج.\nبكار، عبدالكریم (2019) منداڵه‌كانمان و تۆڕه كۆمه‌ڵایه‌تییه‌كان. وه‌رگێڕانی: به‌هجه‌ت جه‌میل حامد. سلێمانی: ناوه‌ندی ڕاگه‌یاندنی ئارا.\nجه‌مال، نه‌وزاد (2019) فه‌لسه‌فه‌ی و فه‌یسبووك یان فه‌لسه‌فه‌ی فه‌یسبووك دیارده‌ناسی بوونێكی ئه‌ندێشه‌یی. سلێمانی: ناوه‌ندی ڕه‌هه‌ند.\nحبیب، محمد شلال (2016) بنه‌ماكانی تاوانناسی. وه‌رگێڕانی: هێمن ئه‌مین شوانی. هه‌ولێر. چاپخانه‌ی هێڤی.\nخەلیل، مەعن (2007) كۆمەڵناسی خێزان. وه‌رگێڕانی: ئارام ئەمین جلال. هه‌ولێر: دەزگای چاپ و بڵاوكردنەوەی موكریان.\nدری، سالار ته‌حسین سه‌یدۆ (2019) ئاسایشی كۆمه‌ڵایه‌تی تاك خێزان كۆمه‌ڵگه. هه‌ولێر: چاپخانه‌ی ڕۆژهه‌ڵات.\nڕه‌فیق، ئاری (2013) ڕێكخراوه‌كانی كۆمه‌ڵی مه‌ده‌نی و ڕۆڵیان له ڕیفۆرمی كۆمه‌ڵایه‌تییدا. هه‌ولێر: چاپخانه‌ی ڕۆژهه‌ڵات.\nسه‌پان، مه‌غدید (2012) ئه‌وانه‌ی ڕۆژنامه‌نووس پێویسته بیانزانێ. به‌رگی یه‌كه‌م. كه‌ركوك: چاپخانه‌ی شه‌هید (ئازاد هه‌ورامی).\nشالینی، ئه‌حمه‌د (2018) ئینته‌رنێت 101. به‌بێ ئاماژه‌كردن به‌شوێن و ناونیشانی چاپكردن.\nعبدالرحمان، كارزان حسن (2019) كاریگه‌ری قه‌یرانی ئابووری له‌سه‌ر ئاسایشی كۆمه‌ڵایه‌تی- توێژینه‌وه‌یه‌كی مه‌یدانیه له شاری هه‌ولێر له ماوه‌ی (2014-2017). تێزێكی دكتۆرایی بڵاونه‌كراوه‌یه. زانكۆی سه‌ڵاحه‌ددین- هه‌ولێر: كۆلێژی ئاداب.\nعه‌زیز، هۆگر (2019) وته‌بێژی پۆلیسی هه‌ولێر، له ڕێكه‌وتی (25/12/ 2019) چاوپێكه‌وتنی له‌گه‌ڵ ئه‌نجامدرا.\nفائق، أمل میكائیل (2019) دیارده‌ی هه‌وڵی خۆكوشتن له هه‌رێمی كوردستان. زانكۆی سۆران: گۆڤاری توێژه‌ر (2/4) 255-298.\nفه‌ره‌ج، سۆزان محه‌مه‌د (2017) كاری كۆمه‌ڵایه‌تی و ئاسایشی مرۆیی بۆ ئافره‌تان له كوردستان. وه‌رگێڕانی: زرار عه‌لی. سلێمانی:چاپخانه‌ی كه‌مال.\nفه‌وزی، سامان (2020) ڕێبه‌ری یاسایی ڕاگه‌یاندن و بڵاوكردنه‌وه. چ2. سلێمانی: چاپخانه‌ی تاران.\nقانع، مه‌ریوان وریا (2018) كۆمه‌ڵگه و غه‌ریبه‌كانی. سلێمانی: ناوه‌ندی بڵاوكردنه‌وه‌ی ئه‌ندێشه.\nمحمود، باخان أحمد محمد (2017) په‌یوه‌ندیی ڕه‌فتاری كۆمه‌ڵایه‌تیی گه‌نجان به بێكارییه‌وه- توێژینه‌وه‌یه‌كی مه‌یدانیه له ناو شاری سلێمانی.\nنامه‌یه‌كی ماسته‌ری بڵاونه‌كراوه. سلێمانی: زانكۆی سلێمانی. كۆلێژی زانسته مرۆڤایه‌تیه‌كان.\nمحه‌ممه‌د، فائیز ئیبراهیم (2013) كۆمه‌ڵناسی خووگرتن به‌مادده هۆشبه‌ره‌كان. هه‌ولێر: چاپخانه‌ی ڕۆژهه‌ڵات.\nمحه‌مه‌د، كارزان (2017) ڕۆژنامه‌نووس و تاوانه‌كانی ڕاگه‌یاندن. سلێمانی: چاپخانه‌ی ئاسیا.\nمحه‌مه‌د، ئاریان (2019) پڵنگی سه‌ر كاغه‌ز سۆسیال میدیا و وێنه‌ی زه‌ینی. سلێمانی: چاپخانه‌ی كارۆ.\nمصطفی، روستم صابر (2017) كاریگه‌ری فه‌یسبووك له‌سه‌ر په‌یوه‌ندییه كۆمه‌ڵایه‌تییه‌كان لای قوتابیانی زانكۆی سه‌لاحه‌دین-هه‌ولێر.\nنامه‌یه‌كی ماسته‌ره بڵاونه‌كراوه‌ته‌وه. هه‌ولێر: زانكۆی سه‌لاحه‌دین- أربیل. كۆلێژی ئه‌ده‌بیات.\nمصطفی، عبدالخالق ابراهیم و، خضر، ڕه‌زوان علی (2020) ڕۆڵی ڕاگه‌یاندنی نوێ له هۆشیاركردنه‌وه‌ی جه‌ماوه‌ر به ئاسایشی نه‌ته‌وه‌یی له جه‌نگی دژی داعش له هه‌رێمی كوردستاندا. زانكۆی ڕاپه‌ڕین: گۆڤاری زانكۆی ڕاپه‌ڕین (7/2) 583-608.\nمیران، ڕه‌شاد (2016) سۆسیۆلۆگیای ڕاگه‌یاندن. هه‌ولێر: چاپخانه‌ی ڕۆژهه‌ڵات.\nئه‌حمه‌د، ئاراز ڕه‌مه‌زان (2019) لایه‌نه نه‌رێنییه‌كانی مامه‌ڵه‌ی میدیای كوردی له‌سه‌روبه‌ندی شه‌ڕی داعشدا. سلێمانی: ناوه‌ندی كوردستان بۆ توێژینه‌وه له ململانێ و قه‌یرانه‌كان. له‌م به‌سته‌ره به‌رده‌سته (http://www.kurdistanc.com/Terror/details.aspx?jimare=3193) ڕێكه‌وتی سه‌ردان (5/5/2020).\nحه‌مه‌سور، ئارام قادر (2017) ڕاگه‌یاندن و ئاسایشی كۆمه‌ڵایه‌تی. له‌م به‌سته‌ره به‌رده‌سته: (https://www.xendan.org/detailwtar.aspx?jimare=840&nuser=1245) ڕێكه‌وتی سه‌ردان (3/5/2020).\nعه‌لی، فوئاد (2019) ڕۆڵی میدیای نوێ له بڵاوكردنه‌وه‌ی تیرۆری ئه‌لكترۆنیدا. سلێمانی: ناوه‌ندی كوردستان بۆ توێژینه‌وه له ململانێ و قه‌یرانه‌كان. له‌م به‌سته‌ره به‌رده‌سته (http://www.kurdistanc.com/Terror/details.aspx?jimare=3215) ڕێكه‌وتی سه‌ردان (5/5/2020).\nkrjc.org (2020A) داتاو ئاماری دادگاكان- ئاماره‌كانی تاوان و كه‌تن و نه‌وجه‌وانان له پارێزگای هه‌ولێر. له‌م به‌سته‌ره به‌رده‌سته: (http://www.krjc.org/Default.aspx?page=category&c=dad2018) ڕێكه‌وتی سه‌ردان (15/4/2020).\nkrjc.org (2020B) داتاو ئاماری دادگاكان- ئاماره‌كانی جیابوونه‌وه و هاوسه‌ری له پارێزگای هه‌ولێر. له‌م به‌سته‌ره به‌رده‌سته: (http://www.krjc.org/Default.aspx?page=category&c=dad2010) ڕێكه‌وتی سه‌ردان (18/4/2020).\nkrso.net (2011) رووپێوى تۆڕى زانیارى عێراق IKN 2011 فاكت شیتى (3) هێزى كار. له‌م به‌سته‌ره به‌رده‌سته: (http://www.krso.net/files/articles/030516055254.pdf) ڕێكه‌وتی سه‌ردان: (10/4/2020).\nkrso.net (2012) راپۆرتى هێزى كار له هه‌رێمى كوردستان 2012. له‌م به‌سته‌ره به‌رده‌سته: (http://www.krso.net/files/articles/230714011211.pdf) ڕێكه‌وتی سه‌ردان: (8/5/2020).\nkrso.net (2014) راپۆرتى هێزى كار له هه‌رێمى كوردستان 2014. له‌م به‌سته‌ره به‌رده‌سته: (http://www.krso.net/files/articles/080816025529.pdf) ڕێكه‌وتی سه‌ردان: (8/5/2020).\nkrso.net (2015) دۆخی هێزى كار له هه‌رێمى كوردستان نیوه‌ی دووه‌می 2015. له‌م به‌سته‌ره به‌رده‌سته: (http://www.krso.net/files/articles/280517035934.pdf) ڕێكه‌وتی سه‌ردان: (18/4/2020).\nkrso.net (2017) پێوه‌ره‌كان- به‌شداربووان له هێزى كار. له‌م به‌سته‌ره به‌رده‌سته: (http://www.krso.net/Default.aspx?page=article&id=893&l=3&#krso2) ڕێكه‌وتی سه‌ردان: (20/4/2020).\nmop.gov.krd (2012) ڕاپۆرتى به‌دواداچوونی بارودۆخی كۆمه‌ڵایه‌تی و ئابوورى له هه‌رێمى كوردستان 2012. له‌م به‌سته‌ره به‌رده‌سته: (http://www.mop.gov.krd/resources/MoP%20Files/Newsletter/SEMS_Report_Kurdish.pdf) ڕێكه‌وتی سه‌ردان: (15/4/2020).\nbgtakrg.org (2020) ئاماری توندوتیژیەکانی دژی ئافرەتان لە هەرێمی کوردستان. له‌م به‌سته‌ره به‌رده‌سته: (https://www.bgtakrg.org/index.php/statics) ڕێكه‌وتی سه‌ردان (5/5/2020).\nأبوضاحي، لینا خالد (2018) اتجاهات طلبة الجامعات في محافظات غزة نحو أخبار الجريمة في المواقع الإخبارية الفلسطينية و علاقتها بخصائصهم الاجتماعية، رسالة ماجستیر غیر منشورة. فلسطين: الجامعة الإسلامیة – غزة. كلية الاداب.\nبدوي، عمار توفیق أحمد (2014) أثر وسائل التواصل الحدیثة علی الدعوة الفیس بوك نموذجا. فلسطین: جامعة النجاح الوطنیة. المؤتمر العلمي الدولي السنوي الرابع بعنوان وسائل التواصل الاجتماعي وأثرها علی المجتمع. أوراق عمل. 211-225.\nالحیدري، إبراهیم (2015) سوسیولوجیا العنف و الإرهاب. بیروت: دار الساقي.\nدغريري، علي بن حمد بن أحمد (2017) إدمان شبكات التواصل الاجتماعي وعلاقته بالشعور بالوحدة النفسية لدي المراهقين. فلسطين: المركز القومي للبحوث. مجلة العلوم الانسانية والاجتماعية (1/2) 89-110.\nسمير، فارح (2009) ظاهرة العود للإدمان على المخدرات والتفكك الأسري. رسالة ماجستیر غیر منشورة. الجزائر: جامعة بن يوسف بن خدة . كلیة العلوم الاجتماعیة و الإنسانیة.\nالصفار، حسن موسی (2008) المؤسسات الأهلیة و حمایة الأمن الاجتماعي. القطیف: مكتبة الملك فهد الوطنیة.\nالعزاوي، مظفر مندوب (1983) التلفزیون و دوره التربوي في حیاه الطفل العراقي. بغداد: دار الحریة للطباعة.\nالعموش، أحمد فلاح (1999) أسباب انتشار ظاهرة الإرهاب. أكادیمیة نایف العربیة للعلوم الأمنیة: مجلة مكافحة الإرهاب (240): 61-110.\nغباري، محمد سلامة محمد (2007) الإدمان خطر یهدد الأمن الاجتماعي. الإسكندریة: دار الوفاء لدنیا الطباعة و النشر.\nلكحل، حميمة و، زایدی، ربيحة (2017) أثر إستخدام مواقع التواصل الاجتماعي في العلاقات الأسرية الفيس بوك نموذجا-دراسة ميدانية لمجموعة من المعلمات المتزوجات. رسالة ماجستیر غیر منشورة. الجزائر: جامعة زيان عاشور – الجلفة. كلية العلوم الإنسانية و الاجتماعية.\nالمدني، نبیل (2011) الأمن الاجتماعي بنظرة فلسطینیة. مجلة لارك للفلسفة واللسانیات و العلوم الاجتماعیة. العراق: جامعة واسط. (15/3): 119-128.\nالمري، علی بن ربیع (2006) التفكك الأسري و خطره علی الأمن الاجتماعي. مجلة (الامن و الحیاة) الریاض: (305).\nهرزاني، نوري (2005) الإعلام و الجریمة. هه‌ولێر: مطبعة جامعة صلاح الدین/اربیل.\nیوسف، مصطفی (2016) علم الاجتماع الإعلامي. عمان: دار و مكتبة الحامد للنشر و التوزیع.\nصوان، أحمد حسين (2018) زيادة نشر أخبار جرائم الأسرة قد تدفع الجمهور إلى تقليدها، متاح علی الموقع: (https://www.elwatannews.com/news/details/3682609) تأریخ الزیارة (7.5.2020).\nقروي، ماجد (2018) الشباب والفايسبوك: أية دلالات سوسيولوجية؟. (http://www.sooqukaz.com/index.php/أوراق/735-الشباب-والفايسبوك-أيّة-دلالات-سوسيولوجية؟ ) تأریخ الزیارة (25.2.2020).\nناجي، علاء (2017) شبكات التواصل الاجتماعي والانتحار: العلاقة والتأثير. متاح علی الموقع: (https://m.annabaa.org/arabic/studies/11675) تأریخ الزیارة (3.5.2020).\ncosit.gov.iq (2017) المجموعة الاحصائية السنوية 2017. متاح علی الموقع: (http://cosit.gov.iq/AAS2017/Annual%20Abstract%20of%20Statistic%20_2017.pdf) تأریخ الزیارة (3.5.2020).\nSustainable Development.un.org (2019) العراق...التقریر الطوعي الأول حول أهداف التنمية المستدامة 2019. متاح علی الموقع: (https://sustainabledevelopment.un.org/content/documents/23321IraqVNR2019Final11June2019WOC.pd) تأریخ الزیارة (7.5.2020).\nBuzzetto, Nicole A. -More (2012) Social Networking in Undergraduate Education. USA: Informing Science Institute. Interdisciplinary Journal of Information, Knowledge, and Management Special Section on Social Networking, Teaching, and Learning (7): 63-90.\nEllison, Nicole. B, Steinfield, Charles, & Lampe, Cliff (2007) The Benefits of Facebook ‘‘Friends’’: Social Capital and College Students’ Use of Online Social Network Sites. United Kingdom: Oxford University Journal of Computer-Mediated Communication, (12/4): 1143–1168.\nGordon, Steven (2017) Online Communities as Agents of Change and Social Movements, Chapter: The Impact of Social Media on Social Movements: The Case of Anti-Consumption. Reading: Ergun, Sinem & Erdogmus, Irem Eren. United States of America: Publisher: IGI-Global.\nNiu, Lian (2019) Using Facebook for academic purposes: Current literature and directions for future research. Journal of Educational Computing Research, 56(8), 1384-1406.\nNyoni, Phillip and Velempini, Mthulisi (2018) Privacy and user awareness on Facebook. the Academy of Science of South Africa: South African Journal of Science .114(5/6): 27-31.\nAlhabash, Saleem and, Ma, Mengyan (2017) A Tale of Four Platforms: Motivations and Uses of Facebook, Twitter, Instagram, and Snapchat Among College Students? United States: Minneapolis. Conference Association for Education in Journalism and Mass Communication Conference (AEJMC). Social Media + Society journal. Available From: (https://journals.sagepub.com/doi/10.1177/2056305117691544). Accessed 30.3.2020.\nBoyd, Joshua (2019) The History of Facebook: From BASIC to Global Giant. Available From: (https://www.brandwatch.com/blog/history-of-facebook/). Accessed 25.3.2020.\nInternet World Stats (2020a) World Internet Usage and Population. Online. Available From: (https://www.internetworldstats.com/stats.htm). Accessed 15.4.2020.\nInternet World Stats (2020b) Facebook Users in the Africa. Online. Available From: (https://www.internetworldstats.com/stats1.htm). Accessed 15.4.2020.\nInternet World Stats (2020c) Facebook Users in the Latin America. Online. Available From: (https://www.internetworldstats.com/stats2.htm). Accessed 15.4.2020.\nInternet World Stats (2020d) Facebook Users in the Asia. Online. Available From: (https://www.internetworldstats.com/stats3.htm). Accessed 15.4.2020.\nInternet World Stats (2020e) Facebook Users in the Europe. Online. Available From: (https://www.internetworldstats.com/stats4.htm). Accessed 15.4.2020.\nInternet World Stats (2020f) Facebook Users in the Middle East. Online. Available From: (https://www.internetworldstats.com/stats5.htm). Accessed 15.4.2020.\nInternet World Stats (2020g) Facebook Users in the North America. Online. Available From: (https://www.internetworldstats.com/stats14.htm). Accessed 15.4.2020.\nInternet World Stats (2020h) Facebook Users in the Australia. Online. Available From: (https://www.internetworldstats.com/stats6.htm). Accessed 15.4.2020.\niraq.iom.int (2018) DEMOGRAPHIC SURVEY-Kurdistan Region of Iraq. Online. Available From: (https://iraq.iom.int/demographic-survey-kurdistan-region-iraq) Accessed 27.4.2020.\nNapoleon Cat (2020) Facebook Users in the Iraq. Online. Available From: (https://napoleoncat.com/stats/facebook-users-in-iraq/2020/03) Accessed 17.4.2020.\nWorld Health Organization (2020) Suicide. Online. Available From: (https://www.who.int/news-room/fact-sheets/detail/suicide) Accessed 3.5.2020.\nJalal Shwani, H., & Zebari, T. (2020). The Risk of Facebook Social Media Network on Social Security. Journal of University of Raparin, 7(4), 204-239. https://doi.org/10.26750/Vol(7).No(4).paper12


ئێران وه‌ڵامی ئه‌مریكای دایەوە\nوه‌زیری ده‌ره‌وه‌ی ئێران، محه‌مه‌د جه‌واد زه‌ریف لەهەمبەر لێدوانێکی وه‌زیری ده‌ره‌وه‌ی ئه‌مریكا، مایك پۆمپیۆ كه رایگه‌یاندبوو كه‌شتی ئه‌دریان ده‌ریا-١ی ئێران به‌ره‌و سووریا چووه رایگه‌یاند ”ئێمه نه‌وت به هه‌ر كه‌سێك و هه‌ر کڕیارێک كه بمانه‌وێت ده‌فرۆشین”.\nمحه‌مه‌د جه‌واد زه‌ریف له لێدوانێکیدا كه له هه‌ژماری خۆی له تویته‌ر بڵاویكردووەتەوە، وه‌ڵامی لێدوانه‌كانی مایک پۆمپیۆی داوه‌تەوه كه رایگه‌یاندبوو، كه‌شتییه‌كه‌ی ئێران به‌ره‌و سووریا چووه.\nوه‌زیری ده‌ره‌وه‌ی ئێران، محه‌مه‌د جه‌واد زه‌ریف رایگه‌یاند ”ئه‌مریكا به چه‌ته‌یی ده‌ریا و هه‌ڕه‌شه به‌رده‌وامه له‌سه‌ر رێگرتن له ئێران له فرۆشتنی نه‌وت به کڕیارە دێرینه‌كانی. به‌ڕێز پۆمپیۆ هه‌ر بۆخۆتان بڵێن! ئێمه نه‌وت به هه‌ر كه‌سێك و هه‌ر کڕیارێک كه بمانه‌وێت ده‌فرۆشین”.\nدوێنێ هەینی، وه‌زیری ده‌ره‌وه‌ی ئه‌مریكا، مایک پۆمپیۆ له هه‌ژماری خۆی له تویته‌ر رایگه‌یاندبوو ”وه‌زیری ده‌ره‌وه‌ی ئێران، محه‌مه‌د جه‌واد زه‌ریف گه‌ره‌نتی دابوو به به‌ریتانیا له‌وه‌ی ئه‌دریان ده‌ریا -١ نه‌چووه بۆ سووریا، به‌ڵام به‌ڵگه‌ی جێ متمانه‌مان لەبەردەستە كه ئه‌و نه‌وت هه‌ڵگره چووه بۆ به‌نده‌ری تەرتوس (باکووری رۆژئاوا)ی سووریا”.\nله لایه‌كی دیكه‌وه، حكوومه‌تی ئه‌مریكا به هۆی پێشێلكردنی سزاكانی سه‌ر سوپای پاسداران كه‌شتی ئێرانی ”ئه‌دریان ده‌ریا-١” كه ئاڵای پانامای بەرزکردووەتەوە خسته لیستی سزاكانه‌وه.


سه‌رۆكی په‌رله‌مانی كوردستان سه‌ردانی یه‌كێتیی زانایانی ئاینیی ئیسلامیی كوردستان ده‌كات\nئه‌مڕۆ سێشه‌ممه ٢٠٢١/٩/٢١، د. ڕێواز فایق، سه‌رۆكی په‌رله‌مانی كوردستان، به یاوه‌ریی منى نبی قه‌هوه‌چی، سكرتێری په‌رله‌مان و ژماره‌یه‌ك له ئه‌ندامانی لیژنه‌ی ئه‌وقاف و كاروباری ئاینی و سه‌رۆكی دیوانی په‌رله‌مانی كوردستان، به‌بۆنه‌ی (٥١) په‌نجا و یه‌كه‌مین ساڵیادی دامه‌زراندنی یه‌كێتیی زانایانی ئاینیی ئیسلامیی كوردستان، سه‌ردانی یه‌كێتیی زانایانی ئاینیی ئیسلامیی كوردستانی كرد و له لایه‌ن مامۆستا عه‌بدوڵڵا وه‌یسی، سه‌رۆكی یه‌كێتییه‌كه و ئه‌ندامانی مه‌كته‌بی ته‌نفیزییه‌وه پێشوازیی لێكرا.\nله دیدارێكدا سه‌رۆكی په‌رله‌مانی كوردستان، وێڕای پیرۆزباییكردن له سه‌رۆك و ئه‌ندامانى مه‌كته‌بی ته‌تفیزیی یه‌كێتیی زانایانی ئاینیی ئیسلامیی كوردستان به‌بۆنه‌ی ساڵیادی دامه‌زراندنیانه‌وه، به بایه‌خه‌وه باسی له ڕۆڵ و پێگه‌ی مامۆستایانی ئاینیی ئیسلامیی كوردستان كرد، له ئاڕاسته‌كردنی كۆمه‌ڵگه و هیوای خواست ئه‌م یاده ببێته مایه‌ی تووندوتۆڵبوونی زیاترى ڕایه‌ڵه كۆمه‌ڵایه‌تی و ئاینییه‌كانی نێوان خه‌ڵكی كوردستان و مامۆستایانی ئاینی، داواشی لێكردن كه له پاراستنی به‌ها ئاینییه باڵاكان و ڕه‌وشته كۆمه‌ڵایه‌تییه به‌رزه‌كانی كۆمه‌ڵگه‌ی كوردستاندا، هه‌میشه ڕۆڵی پارێزه‌ر و ڕێنوێنیكار بگێڕن.\nلای خۆیانه‌وه مامۆستا عه‌بدوڵڵا وه‌یسی، سه‌رۆكی یه‌كێتیی زانایانی ئاینیی ئیسلامیی كوردستان و ئه‌ندامانی مه‌كته‌بی ته‌نفیزیی یه‌كێتییه‌كه، سوپاسگوزاری و خۆشحاڵیی خۆیان به سه‌ردانه‌كه‌ی سه‌رۆكی په‌رله‌مان و شاندی یاوه‌رى ده‌ربڕی.\nسێشەممە, 21 ئەیلوول 2021 13:48\nسەرۆکی پەرلەمان , سکرتێری پەرلەمان , هه‌واڵى لێژنه‌كان , هەواڵی لیژنه‌ى ئه‌وقاف و كاروبارى ئایینى\nS.P.K. Sardani Y.Z.A.Islam Dakat


ئاڵوگۆڕی دەسەڵات لەکوردستاندا،لەڕێگای هەڵبژاردنەکانەوە مەیسەر نابێت، شــۆرش پێویســـــــتە – hkkurdistan\nHome 6 ئەرشیفی بابەتەکان 6 ئاڵوگۆڕی دەسەڵات لەکوردستاندا،لەڕێگای هەڵبژاردنەکانەوە مەیسەر نابێت، شــۆرش پێویســـــــتە\nئاڵوگۆڕی دەسەڵات لەکوردستاندا،لەڕێگای هەڵبژاردنەکانەوە مەیسەر نابێت، شــۆرش پێویســـــــتە\nوتەی ژمارە ٢\nکۆمەڵگەی کوردستان، لەکۆمەڵگەیەکی داگیرکراو دەچێت. داگیرکەرەکانی هێزی دەرەکی نین، بەڵکو هەردوو هێزی چەکداری و مافیایی پارتی و یەکێتین، بە پشتیوانی دوو دەوڵەتی چنگ بەخوێن و دیکتاتۆری توکیاو ئێران. ئەم دوو دەسەڵاتە لە دوو زونی زەردو سەوزدا، لەرێگای هێزو زۆردارییەوە دەستیان بەسەر هەموو داهات و سامانی سەرزەوی و ژێر زەویدا، گرتووە. داهاتی خەڵکی کوردستان و لەگەڵیدا هەموو مافە سیاسی و ئینسانی و ئازادیی سەرەتاییەکانی تاکەکانی ئەم کۆمەڵگەیان، لە دەستی خۆیاندا قۆرغ کردووە.\nبە پێچەوانەی هەموو دەوڵەت و کۆمەڵگەکانی دنیا، کە یەک دەسەڵاتی سەراسەری” بێ گوێدانە ناوەرۆکی دەسەڵاتەکە” وڵات بەڕیوەدەبات و خاوەنی یاسایە “هەر یاسایەک”… لەکوردستان دەسەڵات، دابەشی دوو بەشی یەک جغرافیایە، هەرکام لەو بەشانە دەسەڵاتێک دەستی بەسەردا گرتووە. ئاڵوگۆرهێنان بەسەر ئەم دەسەڵاتەدا لەهەرکام لەو جغرافیایەدا لەگرەی رابوون و هاتنەمەیدانی ئەم زونەوە مەیسەر دەبێت، نەک هەڵبژاردن و گەمەی پەرلەمانی.\nئەم دۆخە تایبەتە وای کردووە، تەنانەت رووبەرووبوونەوەی دەسەڵات، لە هەرکام لەزونەکاندا، جیاوازی هەیە. ئەگەر لەهەر وڵاتێکی دنیادا، لەگەڵ دەستبەسەراگرتنی حکومەت و پەرلەمان، دەسەڵاتی حزبی باڵادەست کۆتایی پێدێت، ئەوا لە کوردستان حکومەت و پەرلەمان ئەگەر چۆڵ و هۆڵ و تەنانەت هەر بوونیشیان نەبێت، هیچ ڕونادات… وەکو ئەوەی کە ئێستا هەیە یان زۆرجاری تر بینیوومانە. هەروەها ئەگەر راپەرین یان راسانێکی جەماوەری دەست بەسەر حکومەت و پەرلەماندا بگرێت… هەرگیز بەمانای کۆتاییهاتنی دەسەڵات نییە. مەرج نییە کۆتاییهێنان بەدەسەڵاتی زونی زەرد، بەمانای کۆتاییهاتنی زونی سەوز بێت، یان بە پێچەوانەوە. گۆڕین یان هاوسەنگی هێز گۆرین لەهەر کام لەم زونانە تایبەتمەندێتی خۆی هەیە.\nتەنانەت لەهەرکام لەو زونانەشدا، دەست بەسەراگرتنی هەموو دام و دەزگا حکومیەکان دیسان بەمانای کۆتایی هاتنی ئەم دەسەڵاتە لەم زونانە نایەت. هێزی سەرەکی دەسەڵات لەهەر یەک لەم زونانەدا، پشت بە هێزێکی چەکداری هەمەچەشنە بەستووە. لە هێزی پێشمەرگەو و زێرەڤانی و دژە تیرۆری دەمامکادار و بێ دەمامک و ئاسایش و هێزی تایبەت و هێزی بەرپرسە حزبیەکان… و هیچ کام لەم هێزانەش نەک هێزی یاسایی و سەراسەری نین و دابەشی دوو حزبی دەسەڵاتی ئەم هەرێمەن، بەڵکو هەمیشەش لە پێناو دەسەلات و بۆ پاراستنی دەسەڵاتیان ئامادەی جەنگینن لەگەڵ یەکتری. ئەم دوو دەسەڵاتە هەر یەکەیان تەنها لەزونی خۆیدا و بە راسانی جەماوەری دەکرێت دەسەڵاتیان کورت بکرێتەوە یان لێ بسەنرێتەوە. دیارە بەو هۆیەوە کە تێكچوونی هاوسەنگی هێز لە هەر زونێکدا، ئەگەر لەلایەن جەماوەری تورەو نارازییەوە روبدات، هەردوولا دەبنە هاوکار و فریاد رەسی یەکتری، چونکە کاریگەری ئەم دوو زونە لەسەر یەکتری و پەرێنەوەی دەنگی نەفرەت و نارەزایەتی لە زونی سەوزەوە و بۆ زەد دا یان بەپێچەوانەوە، راستیەکی حاشاهەڵنەگرە.\nهەموو ئەم تایبەتمەندیانە وای کردووە، کە هەڵبژاردن و گەمەی هەڵبژاردنەکان، لەئاستی سەراسەریدا بۆ پەرلەمان بێت یان لەئاستی شارەکان و بۆ شارەوانیەکان، بێت، هیچ ناگۆرێت. ئەوەی بڕیار دەدات کی براوەیەو دەسەڵات لەدەستیدا دەمێنێتەوە، هێزی چەک و زۆر و ترساندن و بەبارمتەگرتنی پاروی دەمی خەڵک و پشتیوانی وڵاتێکی ناوچەییە، بۆ هەر یەک لەزونەکان. نە پارتیەکانی زۆنی زەرد دەتوانن بەرپرسیاریەتی لە زونی سەوزدا وەربگرن و بریارەکانی ئەم زونە کارپێبکەن و نە یەکێتییەکانی زونی سەوز دەتوانن لە زونی زەردا دەسەڵاتیان هەبێت و بریارەکان بەهەند وەربگرن. دیارە بۆ حزبەکانی تریش هەروایە. هەرکام لە حزبەکانی دەرەوەی دەسەڵات، بەکردەوە دابەشی سەر هەردوو حزبی دەسەڵات بوون و لە بازنەی بەرژەوەندی ئەواندا دەسوڕێنەوە. ئەوەش کە کێ و کام یەک لەم دوو حزبە دەتوانن مامەڵە و بریار لەگەڵ دەسەڵاتی ناوەند یان لەگەڵ دنیای دەرەوە بکەن، بەهەمان شێوە پەیوەندی بە زۆری قەڵەمرەوی سیاسی وجغرافیای زۆرتر و بوونی هێزی چەکداری گەورەترو پشتیوانی ئیقلیمی و جیهانی فراوانترەوە هەیە. ئەوە کە لە ئێستادا پارتی توانیویەتی دەست بەسەر زوربەی هەرەزۆری جومگەکانی دەسەڵات و ئابوری و پەیوەندییە ناوچەیی و جیهانیەکانەوە بگرێت، هەر ئەوەیە کە پارتی شاری زۆرتر و جغرافیای زیاتر و هێزی چەکداری فراونتر و داهاتی زۆرتر پاوانکراوی خەڵکی کوردستانی دەست بەسەردا گرتووە. بۆیە باسی دەستاو دەستکردنی دەسەڵات، یان کۆتاییهینان بەدەسەڵات لە رێگای هەڵبژاردنەکانەوە، لە وەهمێک زیاتر هیچی تر نییە… لەوانەیە ٢٦ ساڵی رابردوو باشترین پێوانە بێت، بۆ لەمحەکدانی ئەو راستیانەی سەرەوە.\nتەنانەت گرفتی ئەم حزب و دوو دەسەڵاتە، لەگەڵ گرفتی خەڵکی کوردستاندا تەواو لەیەکتری جیاوازن، لە ژمارەی داهاتوودا لەسەر جیاوازی ئەم گرفتانە دەدوێین.


دوو شەممە٥ - جۆزەردان - ١٣٩٩١٢:٠١\nMonday25 - 05 - 202009:31\nیەکیەتیی لاوان کلاسی تەندروستی و فریاکەوتنی خێرای بەڕێوەبرد.\n10 ئوکتۆبر 2019\nدواین نوێکردنەوە 10 ئوکتۆبر 2019\nلاوان میدیا : ڕێکەوتی ٢٠١٩/١٠/٩بەشی پەروەردەی یەکیەتیی لاوان لە شاری هەولێر کلاسێکی تەندروستی و فریاکەوتنی خێرای بۆ بەشێک لە ئەندامانی 33 هەولێر بەڕێوە برد.\nسەرەتای کلاسەکە بە خولەکێک بێدەنگی بۆ ڕێزگرتن لە گیانی پاکی شەهیدانی کورد و کوردستان دەستی پێکرد.\nدواتر کلاسەکە لە لایەن سەرپەرەشتی بەشی پەروەردەی لاوان هاورێ شاخەوان حاجی دەستیپێکرد کە تێیدا ئاماژە بە چەندین خالی تەندروستی و شێوازی پێراگەیشتنی خێرا بە نەخۆش تا گەیشتنی تیمی پزشکی باسکرا.\nکۆتایی کلاسەکە تایبەت بوو بە وەڵامدانەوەی پرسیاری بەشداربووانی کلاسەکە کە لەلایەن بەڕێوەبەری کلاسەکەوە وەڵامدرانەوە.\nبەشداریی شاندی لاوان لە کۆنفرانسی کاریگەریی سوشیال میدیا لە هەرێمی کوردستان\n22 سێپتامبر 2019\nدواین نوێکردنەوە 22 سێپتامبر 2019\nشاندێکی کومیتەی یەکیەتیی لاوانی دێموکراتی\nکوردستانی ئێران لە شاری هەولێر، بەشدارییان لە کۆنفرانسی "کاریگەریی سوشیال میدیا لە هەرێمی کوردستان" و هەروەها ڕاگەیاندنی "کوردش سۆشیال میدیا" کرد.\nڕۆژی چوارشەممە 27ی خەرمانانی 1398ی هەتاوی، بەرامبەر بە 16ی سپتامبر2019ی زاینی. شاندێکی کومیتەی یەکیەتیی لاوانی دێموکراتی کوردستانی ئێران لە شاری هەولێر، بەشدارییان لە بەڕێوەچوونی کۆنفرانسی "cno" تۆڕی هاوئاهەنگیی ڕێکخراوەکان و "کاریگەریی سوشیال میدیا" لە هەرێمی کوردستان کرد.\nکۆنفرانسەکە، پێک هاتبوو لە چەند بڕگە و بابەت وەک: "پێشکەش کردنی چەند پارچە ویدیۆیەک لە سەر بابەتی سۆشیال میدیا ، پێشکەش کردنی شانۆیەک ،بەڕێوەچوونی پانێلێک" .\nهەروەها لە کۆتایی کۆنفرانسەکەدا، پڕۆژەی "کووردش سۆشیال میدیا"، لە لایەن "ڕاهێن بالیسانی"، خاوەن بیرۆکەی پڕۆژەکەوە ڕاگەیەندرا.\nسێمیناری یەک ساڵەی یەکیەتیی لاوانی دێموکراتی کوردستانی ئێران بەڕێوەچوو\n26 ئاگۆست 2019\nدواین نوێکردنەوە 26 ئاگۆست 2019\nلاوان میدیا: یەکیەتیی لاوانی دێموکراتی کوردستانی ئێران، سێمیناری یەک ساڵەی خۆی بە مەبەستی ئاگاداربوونەوە لە کارو چالاکی ناوەند و کۆمیتەکانی خۆی بەڕێوە برد.\nبەشی تەشکیلاتی یەکیەتیی لاوان، ڕۆژی هەینی، ١ی خەرمانانی ۱۳۹٨ی هـ، سێمیناری یەکساڵەی خۆی بەڕێوە برد.\nسەرەتای سێمینارەکە بە ڕاگرتنی خولەکێک بێدەنگی بۆ گیانی پاکی شەهیدانی کورد و کوردستان دەستی پێکرد.\nدواتر "واحید ئەحمەدی"، جێگری سکرتێری یەکیەتیی لاوان و بەرپرسی بەشی تەشکیلات بەرنامەی کاری سێمینارەکەی ڕاگەیاند.\nبڕگەی یەکەمی ئەم سێمینارە تەرخان کرابوو بە خوێندنەوەی کارو چالاکی ناوەندەکانی یەکیەتیی لاوان، کە\n"سەلام قادری" ڕاپۆرتی کارو چالاکییەکانی بەشی پێوەندییەکانی یەکیەتیی لاوانی پێشکەش کرد و دواتر"هاوڕێ حەیدەری" ڕاپۆرتی یەک ساڵەی کارو چالاکییەکانی ناوەندی ڕاگەیاندنی پێشکەش کرد.\nپاشان "هێمن قادری"، ڕاپۆرتی کارو چالاکی ناوەندی پەروەردەی یەکیەتی لاوانی لە ماوەی یەک ساڵی\nلە کۆتایی ئەو بەڕگەیەشدا، "واحید ئەحمەدی"، ڕاپۆرتی کاروچالاکی ناوەندەکانی "ماڵی، ئەمنییەت و\nتەشکیلاتی ئاشکرا"ی پێشکەش کرد.\nلە بڕگەی دووهەمدا، هەر کام لە کۆمیتەکانی سەر بە یەکیەتیی لاوان ڕاپۆرتی کاروچالاکییەکانی خۆیان لە\nماوەی یەکساڵی ڕابردوودا خوێندەوە و پێشکەش کرد.\nلە کۆتاییشدا، "عومەر فەخرەدین فەر" سکرتێری یەکیەتیی لاوان، ڕاپۆرتی کار و چالاکییەکانی خۆی پێشکەش بە ئامادە بووان کرد و سێمینارەکە بە ڕەخنە و پێشنیاری بەشداربووان کۆتایی پێ هات.\nیەکیەتیی لاوانی دێموکراتی کوردستانی ئێران دەورەیەکی سیاسیی پەروەردەیی بەڕێوە برد\n20 ئاگۆست 2019\nدواین نوێکردنەوە 20 ئاگۆست 2019\nلاوان میدیا: یەکیەتیی لاوانی دێموکراتی کوردستانی ئێران دەورەیەکی سیاسیی و پەروەردەی بۆ ئەندامانی ئەو ڕێکخراوە لە ئاستێکی بەرزدا بەڕێوە برد.\nڕێکەوتی ۲۹ی پووشپەڕی ۱۳۹٨ی هەتاوی، ناوەندی پەروەردەی یەکیەتیی لاوان دەورەیەکی پەروەردەی بۆ ئەندامانی ئەو ڕێکخراوە بەڕێوە برد کە ئامانج تێیدا بردنە سەری ئاستی زانیاری و پەروەردەی ئەندامانی یەکیەتیی لاوان و هەروەها زیاتر شارەزابوون لە بوارە گرنگەکانی بەڕێوە بردنی ڕێکخراو بوو.\nلە ماوەی بەڕێوە چوونی ئەم دەورە پەروەردەییەدا، جەخت لە ئاست و تواناکانی ئەندامانی بەشدار لەو دەورەیە کرایەوە و هەروەها توانرا زیاتر سیاسەتەکانی ڕێکخراو بەگشتی و بەتایبەتی بەرامبەر بارودۆخی ئێستای لاوان لە ڕۆژهەڵاتی کوردستان و کارە قێزەونەکانی ڕێژیمی کۆماری ئیسلامی ئێران بەرامبەر ئەو توێژە ئاشنا بکەن، هەروەها خوێندنەوی زیاتری سیاسەت و کردەوە دژبەرەکانی ڕێژیمی ئێران بەرامبەر بە کورد و، ئەو گەمارۆیە توندەی کە خستوویەتیە سەر ڕۆژهەڵاتی کوردستان.\nئەم دەورە سیاسی پەروەردەییە لە ڕێکەوتی ۱۰ی گەلاوێژ بە سەرکەوتووانە کۆتایی پێهات.\nیەکیەتیی لاوان پێشانگایەکی هونەری وێنەکێشانی بۆ منداڵانی نێو شۆڕش کردەوە\n04 ئاگۆست 2019\nدواین نوێکردنەوە 04 ئاگۆست 2019\nلاوان میدیا: کۆمیتەی هەرمانی یەکیەتیی لاوانی دێموکراتی کوردستانی ئێران، پێشانگایەکی وێنەکێشانی بۆ مناڵانی نێو ڕیزەکانی خەبات لە ژێر ناوی "شکۆفابوونی تواناکان" کردەوە\nڕۆژی هەینی ڕێکەوتی ۱۲ی گەلاوێژی ۱۳۹٨ی هەتاوی، کۆمیتەی هەرمانی یەکیەتیی لاوانی دێموکراتی کوردستانی ئێران، پێشانگایەکی هونەری وێنەکێشانی بۆ منداڵانی کەمپی دێگەڵە، لەژێر ناوی "شکۆفابوونی تواناکان کردەوە.\nئەم پیشانگایە بە ئامانجی دەرخستنی تواناکانی منداڵان و ئەو هونەر و توانایانەی منداڵان لەو قۆناغە تەمەنییە هەیانە بە کێشانی وێنە و وتنی چەندین هۆنراوە و گۆرانی توانیان پیشانی بدەن، لە ڕێگای وێنەکانیانەوە پەیام و ویستکەکانی خۆیان باس بکەن.\nپەڕەى 5 لەکۆى 36 پەڕەدا


کوردیپێدیا - 37% ژ ئاوارە و پەنابەر دناڤ کەمپاندا دژین\n📊 37% ژ ئاوارە و پەنابەر دناڤ کەمپاندا دژین | پۆل: ئامار و راپرسی | زمانی بابەت: 🏳 کرمانجی - کوردیی باکوور\n37% ژ ئاوارە و پەنابەر دناڤ کەمپاندا دژین\nرێڤەبەرێ جێ بەجێ کار یێ بوردی راگەهاند، سەرجەمێ گشتی یێ ئاوارە و پەنابەران ل سنورێ پارێزگەها دهۆکدهۆکێ دبیتە 143.096 هزار خێزانن کو دبنە 730.398 کەس و ئەڤە رامانا هندێ ددەت د ناڤ هەر پێنچ کەسان ل دهۆکێ دوو کەس ئاوارانە، و رێژا 37% ژ ئاواران دناڤ کەمپاندا دژین و گۆت: ل پارێزگەها دهۆک نوکە دناڤ کەمپان دا 95 قوتابخانە هەنە و زێدەتر ژ (73) هزار قوتابیان دخوینن و (1290) مامۆستان ل کەمپان هەنە وان قوتابیان ب رێڤەدبەن.\nئەندازیار (ئدریس نبی صالح) رێڤەبەرێ جێ بەجێ کار یێ بوردی بۆ (باس) دیار کر، ل گەل دەستپێکرنا ئوپراسیوونا مووسلمووسل مە ل پارێزگەها دهوکێ بەرهەڤی کرن بۆ ئاڤاکرنا پێنچ کەمپان بۆ ئاوارێن پارێزگەها مووسل و زێدەتر ژ 15 هزار یەکەیێن ڤەحەواندنێ هاتنە دروستکرن دگەل هەمی جۆرێن خزمەتگوزاریێن سەرەکی یێن ژیانێ، بەلێ هژمارا ئەو ئاوارێن هاتینە پارێزگەها دهۆکێ ل دووڤ پێشبینیێن مە و نەتەوێن ئێکگرتی نەبوون و هەتا نوکە سێ کەمپ هاتینە بکارئینان و دو کەمپ ژی هێشتا چاڤەرێی ئاوارانە، چونکو ژمارا زێدە یا ئاوارێن موسل بەرەف باشورێ باژێری ڤە چون، و نوکە ژمارا کەمپا ل دهۆکێ 27 کەمپن ژ وان 4 کەمپ یێن پەنابەرێن کوردێن رۆژئاڤانە.\nزێدەتر گۆت: زڤرینا ئاواران بۆ سەر جهێن وان گەلەک یا کێمە، هەر چەندە زێدەتر ژ 30 هزار ئاواران زڤرینە و بارا پتر ژوان خەلکێ مووسل بووینە، بەلێ ژ ئالیێ مەڤە هیچ ئاوارەک ب زۆری ناهێتە ڤەگەراندن بۆ جهێن وان و هەتا نوکە چو ئامارێن دروست ل بەر دەستێ مە نینن و زانینا هژمارا دروست یا ئەو کەسێن دڤێن ڤەگەرن و یێن نەڤێن ڤەگەرن، بەلێ ئەوا ل پێش چاڤ هەتا ڤی دەمی کوردێن ئێزدی کو رێژا وان دناڤ کەمپان دا دبیتە 79% چو بەحسێ زڤرینێ بۆ سەر جهێن خوە ناکەن.\nهەروەسا رێڤەبەرێ جێ بە جێ کارێ بۆردی گۆت: سەرجەمێ گشتی یێ ئاوارە و پەنابەران ل سنورێ پارێزگەها دهۆکێ دبیتە 143.096 هزار خێزانن کو دبنە 730.398 کەس و ئەڤە رامانا هندێ ددەت د ناڤ هەر پێنچ کەسان ل دهۆکێ دوو کەس ئاوارانە، و رێژا 37% ژ ئاواران دناڤ کەمپاندا دژین، ئەوێن دی ل ژ دەرڤەیی کەمپان دژین، و رێژا زێدە یا ئاوارێن پارێزگەها دهۆکێ خەلکێ دەڤەرا شنگالێ نە و رێژا وان دبیتە 54% و ل دووڤ دا خەلکێ قەزا مووسل رێژا وان دبیتە 21% و ل دووڤ دا خەلکێ قەزا حەمدانیێ دهێن ب رێژا 17%.\nهەروەسا ئەندازیار ئدریس ئەو ژی ئاشکرا کر کو بو هەر ئاوارەکێ پارێزگەها دهۆکێ هەیڤانە نێزیکی 50 دولاران لێ دهێنە مەزاختن کو ئەڤ کوژمە گەلەک بواران بخوڤە دگریت وەکی پارێن ئاڤێ و کارەبێ و دەرمانا و راکرنا گلێشی و سوتەمەنی و پەروەردە و ئازوقە و کرێ یا ئەردێ کەمپا و مۆچە و مەزاختیێن فەرمانگەهێن پۆلیس و ئاسایش و بەرەڤانیا شارستانی و فەرمانگەهێن قائیمقامیا و ناحیا ئەوێن شولدکەن دگەل ئاواران.\nئەو ژی گۆت: ئەرزاقێ ئاواران کێم بوویە و پێرار باشتر بوو ژ پار و پار باشتربوو ژ ئەڤ سالە، چونکو رێکخراوا WFP یا نێڤدەولەتی نەشێت ب شێوەیەکێ باش ب ئەرکێ خوە راببیت ژبەر کێمیا دراڤی و هەتا جۆرێ ئازۆقەی ئەوێ دهێتە دابەشکرن ژی ب دلێ مە نینە، و پەنابەرێن رۆژئاڤا ئەڤێن ژ دەرڤەیی کەمپان دژین هەر ئەرزاقی ناوەرگرن، ئەوێن د ناڤ کەمپان دا 50% ژ وان ئەرزاقی وەردگرن، ب شێوەیەکێ گشتی دابەشکرنا ئەرزاقی ل سەر ئاوارە و پەنابەرا ژلایێ رێکخراوا WFP و رێکخراوێن دیژی ڤە زۆر لاواز بوویە و بەرەف کێمبونێ ڤە دچیت.\nئدریسی ئەو ژی ئاشکراکر کو ل هەر دو سالێن بۆری نێزیکی (100) رێکخراوێن بیانی ل پارێزگەها دهۆک کاردکرن، لێ نوکە ب تایبەتی پشتی ئۆپەراسیوونا مووسل هاریکاریا وان یا کێم بوویی و پتریا وان بەرێ خوە داینە پارێزگەها مویسل و دەوروبەرێن وێ و پووتەدان ب ئاوارێن ل دهۆکێ کێم بوویە.\nئدریس نەبی ئەو ژی گۆت: ل سالا 2013 مە رازیبوونا ڤەکرنا رادیویەکێ وەرگرتی ب پشتەڤانی ژلایێ رێکخراوا UNFPA، لێ پرۆژە گیروبوو، ژ بەر هاتنا ئاواران و هێرشا داعش ل سەر دەڤەرێ، بەلێ ئەڤ سالە دەست ب پرۆژەیی کر و ئاڤاهی ب دووماهی هاتیە ل کەمپا دومیز و قوناغا هاتنا ئامیران بۆ رادیویێ دەستپێکریە، ئەگەر پشتەڤانی هەبیت دێ پەخشێ رادیویێ گەهیتە زۆربەیی دەڤەرێن پارێزگەهێ کو ئاوارە و پەنابەر و خەلکێ خوجه مفایی ژێ وەرگرن.\nل دویڤ ئامارێن بوردێ کارۆبارێن مرۆڤایەتی ل پارێزگەها دهۆک نوکە دناڤ کەمپان دا 95 قوتابخانە هەنە و زێدەتر ژ (73) هزار قوتابیان دخوینن و (1290) مامۆستان ل کەمپان هەنە وان قوتابیان ب رێڤەدبەن. بنگەهێن ساخلەمیێ ل کەمپان هەنە (107) نوشدار هەنە و (310) برینپێچ و فەرمانبەرێن ساخلەمیێ هەنە. رۆژانە ل کەمپان هەتا (4500) کەسان سەرەدانا بنگەهێن ساخلەمیێ دکەن. ڤان کەمپان (5600) زارۆیێن ئێتیم هەنە، (4100) بی ژن هەنە و(4020) خودان پێدڤیێن تایبەت هەنە.\nرێژا هەرە مەزنا خەلکێ دناڤ کەمپان دا ئێزدی نە و ئەڤە ب رێژا 79% و جهێن ڤەحەواندنێ (65500) جهێن ڤەحەواندنێ هەنە ژ وان (8900) ژوورێن بلوکا بۆ پەنابەرێن رۆژئاڤا دروست کرینە و د بەرنامێ مە دایە ئەڤ سالە چو پەنابەرێن رۆژئاڤا دبن چادران ڤە نەمینن و هەتا نوکە 95% ب دووماهی هاتیە (50500) چادر هەنە ل هەموو کەمپان و (5900) کەرەڤان ژی هاتینە دروستکرن.\nزێدەتر ژ هزار کەسان ل بوردێ کاروبارێن مروڤایەتی کاردکەن و خزمەتا پێشکێشی ئاوارە و پەنابەران دکەن دناڤ و ژ دەرڤەیی کەمپان ل هەمی قەزا و دەڤەرێن دهۆکێ 175 ئامیرە ل کەمپان کار دکەن و رۆژانە کارۆبارێن کەمپان ئەنجام ددە. رێژا (47%) ژ ئاکنجیێن کەمپان د تەمەنێ کاری دانە کو ژیێ (18 سالیێ هەتا 59) سالیێ نە. 36 هزار زارۆ ژ بوونێ هەتا ژیێ چار سالیێ مە دکەمپان دا هەنە کو ب رێژا (15%)یە ، ژیێ(60) سالیێ زێدەتر (5%) مە هەنە. ل دویڤ ئامارێن مە هەین رێژا ژدایکبوونێ ل کەمپان وەکی رێژا پارێزگەها دهۆکێ یە و ئەگەر زێدەتر نەبیت و رێژا مرنێ ژی د ناڤ کەمپان دا وەکی یا دهۆکێ یە ئەگەر کێمتر نەبیت.\n#دهۆک | #مووسل |\n 📡 ماڵپەڕ | 🏳 کوردیی ناوەڕاست | ماڵپەڕی باسنیوز - 12-09-2017\n➕ ئەم بابەتە لەلایەن: (هاوڕێ باخەوان)ەوە لە: Sep 12 2017 10:00AM تۆمارکراوە\n👌 ئەم بابەتە لەلایەن: (ئەڤین ئیبراهیم فەتاح)ەوە لە: Sep 14 2017 8:09PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (ئەڤین ئیبراهیم فەتاح)ەوە لە: Sep 14 2017 8:09PM باشترکراوە


KHABAT media - میدالی ووشەم، بۆ بەرۆکت،ئەی پیشمەرگە!\nئێستا 57 میوان سه‌یری ماڵپه‌ڕه‌که‌مان ده‌که‌ن. 0\nمیدالی ووشەم، بۆ بەرۆکت،ئەی پیشمەرگە!\nمێژووی ناردن : Wednesday, November 02 @ 15:14:15 UTC\nرێـبــوار حسێنی، وڵاتی سوئێد\nئەمرۆ ١٠ی خەزەڵوەر، رۆژی پێشمەرگەیە و، بیرەوەری رووداوێکی پڕ لە حەماسە و فیداکاری رۆڵەکانی کوردستان، پێشمەرگەکانی سازمانی خەبات،ی کوردستانی ئێرانە کە ٣٢ ساڵ بەر لە ئێستا بوو بە رەمزی فیداکاری و حەماسەو بەرخودان. بوو بەداستانێکی گیانبازی هەرگیزا و هەرگیز لە بیر نەچوەوە. داستان و رووداوێک کە دایکانی رووسووری کوردەواری کورپەکانیانی پێدەلاوێننەوە و باوکانی ماندووی رێگای نەسرەوتن تا سەرکەوتن، بەیاد و رێز گرتنەکەی دەحەسێنەوە.\nکەس وکاری شەهیدان سێبووریان پێی دێ و کیژ و کوڕانی دڵگەرم و رۆڵەکانی رۆژی تەنگانە لەم داستانە پڕ لەسەروەری و شانازیە، ئەزموون وەردەگرن و خەباتگێرانی کوردپەروەر، هاوباوەڕانی رێبازی سازمانی خەبات،ی کوردستانی ئێران، ورە و وەزەی درێژەدان بە رێبازی سەروەرانی شەهید وەردەگرن. گەلۆ ! بەراستی هیچ شتێک هەیە لە ئازادی گەل و رزگاری و ئاوەدانی نیشتمان بۆ کورد، بەرز و پیرۆزتر و خۆشەویست تربێ، کە بەو شێوە مرۆڤی شۆڕشگێڕ و نیشتمان پەروەری کوردی، لە پێناویدا رێگای خۆ بەختکردن هەڵدەبژێرن و، خۆ لە هیچ فیداکاری و سەختی و دژوارێکی رێگای سەختی بەرخودان نابوێرن؟. ئەوانەی کە لەپێناو سەرفرازی وبەرەوپیشچوونی نەتەوە و نیشتمان لە خۆ دەبوورن و لە خۆبەخت کردن و خۆ بەخشین خۆ نابوێرن، بێ شک دەبێ هەڵگری ناوێکی وابن کە شیاوی هەڵس و کەوت و کردەوە و ئاکاریان بێ، کە بە حەق ناوی پێشمەرگە پیرۆزترین و شیاوترین ناوە بۆ مرۆڤی کوردی خۆبەختکەر لە پێناو گەل و وڵات. ناو و ناوبانگ و شانازی و فیداکاری و باس وخواسی حەماسە و ورەبەرزی و دژمن تاراندنی پێشمەرگەی سازمانی خەبات لە رۆژانی سەخت وبەرخودان لەدژی دژمنی داگیرکەر و نەیارانی نەتەوە و نیشتمان دا لە کەس شاراوەنیە. ئەگەر بە چاوی پڕلەرێز و ویژدانێکی زیندوەوە سەرنجی مێژووی خەبات و حەماسە و فیداکاری رۆڵەکانی سازمانی خەبات بدەین، بۆمان دەدەکەوێ کە تا چەندە ئەو رۆڵە خاوەن باوەڕانە فیداکار و لە خۆبووردوو و نەسرەوتوو بوون. رۆژی ١٠ی خەزەڵوەری ساڵی ١٣٥٨ی کۆچی خۆری کە لەودا هێزی داگیرکەری کوردستان بەدەستی رۆڵەکانی سازمانی خەبات تامی تاڵی تێکشانی چێشت و باسکی بە هێزی گەل متمانەی بە نەتەوەکەی دا کە دەتوانێ ملی هەر ملهوڕێک بادا و لمبۆزی هەر دڕندەێکی خوێنرێژ لە قوڕ وەردا و هەستی بەرزی سەرکەوتن و باوەڕ بەخووبوون بخاتە دڵ و دەروونی نەتەوەکەیەوە.هەر بۆیە ئەورۆژە لەلایەن هاوباوەڕانی سازمانی خەباتەوە وەک رۆژی پێشمەرگە لە میژووی سازمانی خەبات،ی کوردستان دا دیاری کرا و هەموو ساڵێک ئەو رووداوە و ئەو رۆژە بە رێزەوە یاد دەکرێ و بەرز دەنرخێندرێ. کەوایە زۆر رەوایە، کە روو لە پیشمەگەی سازمانی خەبات بەکەین و بڵێن:\nئەی هاوڕازی سریوە سرتەی ئەستێرەکان، لە شەوەزەنگی بێ بەشی نەتەوە و نیشتمان!. تۆ تریفەی مانگە شەوی کوردستانی، لە شەوانی ئەنگوستەچاوی زەمەنی کپ و بێدەنگی دا کە یاساوڵی چەرداوەڕووی دژمنانی نەتەوەکەت، فریشتەی ئارامی دەتارێنن. تۆی پێشمەرگە، وەک بای وادەی بەهاری، تەمی خەمی کەساسی و بێنازی لە سەر روخساری گوند و باژێڕی وڵات رادەماڵێ. لە سپێدەی هەر رۆژێک دا وەک خۆری بەیان بە پەنجەی تیرێژی پڕ لە گەرمی و خۆشەویستی، گەردی رووی گوڵانی ژاکاوو لارەملی دەستی شەختەی نەیاران، دەتەکێنی و بۆن و رەنگ و رواڵەتیان پێدەبەخشی. تۆی پێشمەرگە شنەی شەماڵی هاوینانی و مایەی کۆی سووری سەر خەرمانی وەرزێرانی. لە بێستانان شەمامەی بە بۆنی سەردەستانی. لە ناوباخ و گوڵزاران، بولبولی هەزار دەستانی. لە رەزبەران، تۆ بەرهەمی رەزەوانی. بانەمەڕان، لەسەر زۆزان و لوتکەکان شوان و بێری بناران و بن رەشماڵی هەوارانی. تۆ سۆزی بالۆرە و حەیرانی. بەستەو نۆتەی گۆرانی و ووشە و ئیلهامی هۆزانی. داسی دەستی و چەکی شانی. فەرنجی کاتی باران و نەوای شماشاڵی شوانی. سۆزی دایکی، هیوای باوکی. پشت و پەنای خوشک و کاکی. هەستی ئەوین و جێژوانی. عەتر و ئاوێنە و شانەی، دیاری دەستی دڵدارانی. تۆبارانی، کلوی بەفری، کانی و چاوگەی زنارانی. هەوری بە گرمەی بەهار و، تینی خۆری هاوینانی. تۆ خەنجەری بەر پشتێندی، سەنگەر و شەڕگەی کوردانی. لەسەر چیای بەرزی وڵات، وەک هەڵۆی چاوتیژ و بەگوڕ، پارێزەر و چاودێری نیشتمانی. تۆ لەگەڵ هەر تاکێکی کوردی. لە مەزرا جوتیار، لە زۆزان شوان، لە فێرگە مامۆستا و قوتابی، لە بازاران تۆ کڕیار و فرۆشیاری. تۆ نۆژداری جەستەی بە ئازار و دەردەاری. هەتیوانی زامی بەناسۆر و تەبیبی حاڵزانی. گوڵالەی دەشت و کۆساری. کانی پڕ ئاوی بناری. لە دارستان دارچناری. هێندە بەرزی لە ناو بەرزاندا دیاری. لە هەر چوار پارچەی کوردستانم هێزی گەلی. برووسکەی ئاسمانی خەبات و خۆری بەیانی دەم کەلی. لەدێرسیم نەوەی شێخ رەزا، لە پیران کوڕی شێخ سەعید. لە مهاباد و چوار چرا رۆڵەی قازیەکانی. لە سەر بەرزی ئارباباش قوتابی مامۆستا شێخ جەلال و لە باشوور هی بارزانی. لە قامیشلی و حەسەکە هاوکۆڕی شێعرەکانی جگەر خوێن و لە سلێمانی نەوەی شێخی بەردەقارەمان و لە دەوری گۆلی زرێباریش هاوڕکێفی دوازدە سوارەی مەریوانی. لە بێستوونی کرماشان، لەبەر تریفەی مانەشەوان لە هەڵدێری تاق بۆسانەوە بەسواری ئەسپەکەی خوسرەو بەرەو ماهی دەشتی وەک بەهەشت بۆ خاتوو شیرینی نیشتمان دەچیە ژوان و، لەوێوە دەستە نیرگزی بەهاریی چیای بێستوون بۆ مەستورەکەی ئەردەڵان دەکەیە دیاری دڵان.هەموو نەورۆزان لە سەر بەرزی ناڵەشکێنەوە روەو کوردستانی گەورە لەگەل زیرک سروودی،، ئەمڕۆژی ساڵی تازەیە نەورۆزە ،، دەڵێیەوە. لە موکریان هێمن شێعری ئارەق و تینت بۆ دەڵێت و هەژاریش شێعری رێبەندان. لە گەڵ ماملێ تێهەڵدەکەی لە بەستە و مقام و بەندان. زۆر جار دەبیە سروودی ئەی شەهیدانی رەزازی و گوڵی سەربەستی خاڵە تاهیر و، سەحەرەی سڵێوە و دەنگی ئای ئایەکەی مەردان. ئەتۆ مەمی و نیشتمان خاتوو زینتە. تۆ خەزاڵی و کوردستان کاکە لاستە. تۆ هەم شەمی و هەم دێوانە، مەجنوونەکەی ئەوکێوانە. تۆ هەم سیامەندی و هەم خەجی. تۆ شاسواری بەوەجی. ئەی باسکی بە هیزی گەل! تۆڵە ئەستێنی رۆژی هەل! تۆ شوورەی سەختی بەرخودان و قەڵای قایمی تیکۆشانی. تۆ سەروەری، تاجی سەری، تۆ پێشڕەوی، تۆ رابەری. ئەتۆ رەمزی بوون و مانی، رۆڵەی کوردی، تۆ پێشمەرگەی کوردستانی.\n· بابه‌تی زیاتر له باره‌ی ئه‌ده‌بی\nبابه‌تی به‌ڕه‌واج له بواری ئه‌ده‌بی:\nچه‌پكه گولى چوارچڵى


١٧ شوبات کۆتایی مێژووی بێدەنگی – Denegkan\nخرۆشانی سیاسی جەماوەری ناڕازی و ئازادیخوازی کوردستان کۆتایی مێژوویەک لە بێدەنگی سیاسی بوو بەرامبەر دەسەڵاتی سیاسی حزبە ناسیونالیستە دەسەڵاتدارەکانی کوردستان. لەدوای ڕاپەڕینی بەهاری ١٩٩١ ئەمە یەکەم جار بوو کە خەڵکی کوردستان ڕوبەڕووی دەسەڵات و سیستەمی سیاسی ڕاوەستێ و داوای ڕووخانی بکا. ئەمە ئیلهامێک بوو کە خەڵکی کوردستان لە شۆڕشی گەنجان و خەڵکی کرێکار و هەژار و ئازادیخوازی میسر و تونس وەری گرت و بۆ ماوەی ٦٢ ڕۆژ بە خۆپیشاندان و ناڕەزایەتی دەربڕین لەمەیداندا مایەوە. ئەمڕۆ کە ساڵێک بەسەر ئەم خرۆشانە سیاسەدا تێپەڕدەبێ و دەسەڵات کەوتۆتەوە ترسی هاتنەوە مەیدانی جەماوەری ناڕازی و خەڵکی ئازادیخوازیش خواستی درێژەپێدانی ئەم مێژووە نوێیەی خۆپیشاندانی سیاسی بۆ گۆڕینی ئەم دەسەڵاتەی هەیە.\nPrevious 17ی شوبات، ره‌مزێك بۆ سته‌م، ده‌رسێك بۆ خه‌بات\nNext تۆپبارانی شاری حومس، قۆناغێکی تر له‌به‌رده‌م شۆڕشی سوریادا!


هاوپەیمانی و دكتۆر بەرهەم وەك خۆی\nئەوەی ئەمڕۆ من دەیكەم سبەینێ دەبێتە ڕابردووی من، بۆیە مرۆڤ بە باش و خراپەوە خاوەنی ڕابردوویەتی و گەر بۆ خۆمان نەبینە بڵندگۆی راستیەكان، ئەوا كەسانیتر كە دوورترن لەوەی ڕوویداوە دەبنە خاوەنی گێڕانەوەی ڕابردووت و هیچ كات ناتوانن وەك خۆی حەقی پێ بدەن، گەر ئەو ڕابردوە سیاسی بێت ئەوا بە چەندین ڕێگە دەبێتە قوربانی بەرژەوەندی و ڕقی ئەوەی دەیگێڕێتەوە.\nهاوپەیمانی وەك قەوارەیەكی هەڵبژاردن خۆی ڕاگەیاند و چەندین كەسایەتی سیاسی و كۆمەڵایەتی و ئەكادیمی لە دەوری كۆبونەوە و تارادەیەكی زۆر باش بە خێرایی بوە قەوارەیەكی بەرچاوی هەڵبژاردن بە سەرۆكایەتی دكتۆر بەرهەم ساڵح ، كە ئێستا سەرۆك كۆمارە\nئەوەندەی من تێدابوم و لە نزیكەوە بەشداربوم تێیدا بەتایبەت لە ئەنجومەنی بەڕێوبردن كە بەرزترین دەسەڵاتی هاوپەیمانی بوو بە پێی پەیڕەو، هاوپەیمانی لە پێناو گۆڕانكاری جدیدا هاتە مەیدانی و لە سەرۆكەوە بۆ دامەزرێنەر و بۆ هاودیدان بە گیانی گۆرانكاری و بەردەوامیەوە كارمانكرد و بانگەشەی هەڵبژاردن و كۆبونەوەكان و خۆڕێكخستنمان بۆ زەمەنێكی كاتی نەبوو، خۆشبەختانە زۆر زوو هاوپەیمانی جێگەی گرت لەناو خەڵكدا و ئەمەش بەهۆی بونی چەندین كەسایەتی دیاری سیاسی ڕابردووی باگراوند جیاواز كە پێویستیان بە ناساندن نەبوو و بەتایبەت سەرۆكی هاوپەیمانیەكە كە دكتۆر بەرهەم بوو\nئێمە بە ورەیەكی بەرزەوە چوینە هەڵبژاردنەكان و سەركردەكانمان هەموو توانای خۆیان خستەكار و هاودیدان بە خۆبەخشانەو بێ گوێدانە ماندووبون قۆڵیان لە بانگەشە هەڵماڵی بوو و سەرۆك و سەركردە و هاودیدان شاربەشار و قەزا بەقەزا گەڕان و بانگەشەیان كرد\nمن بۆ یەك ساتیش هەستم بەوە نەكردوە كە بانگەشەكانمان پێچەوانەی ئەوەبوبێ كە لە پێناویدا هاتین\nوێڕای ئەوەی فشارەكان و چاوەكان لەسەر هاوپەیمانی بوون و ترس لە گەورەبونی ئەم هێزە بەتەواوی دەسەڵاتی ترساندبوو.\nدواجار هەڵبژاردنی عێراق لە ١٢ی پێنجی ٢٠١٨ ئەنجام درا، ئەوەی نەدەبوو ڕووبدا لە هەڵبژاردن ڕوویدا و هەرچی سندوق بوو بونە نوكتە و هەڵبژاردن بوە گاڵتەو گەپی گەنج و پیر، عێراق بوە وڵاتی گاڵتەجاڕی هەڵبژاردن و ئەوەی بێ نرخ كرا دەنگی خەڵك بوو و هاوپەیمانی وێڕای ئەوەی كە زەربەی گەورەی تەزویری بەركەوت بەڵام ١٢٣٠٠٠ دەنگی هێنا ، ئەوكات یەكیەتی گەورەبونی هاوپەیمانی بە بچوك بونەوەی خۆی دەزانی و ئەمەش ڕێگاكەی هاوپەیمانی قورستركردبوو وەك چۆن ئەم قسەیە بۆ ٢٠٠٩ی گۆڕانیش ڕاستە\nعێراق لەدوای هەڵبژاردن بوە فەوزا و كۆمسیۆن تۆمەتبار كراو و داننرا بەتەزویردا و چەندین سیناریۆ گوزەریكرد دیارترینیان سوتاندنی سندوقەكانی بەغداد .\nبەتەنیشت تەزویر و هەڵای ئیعلامی و ڕێكاری دادگاو پەرلەمان و كۆمسیۆنەوە چەندین هەنگاو و دیداری سیاسی تێپەڕین.\nلە هەرێمی كوردستان دەنگی حیزبە دەنگ دزراوەكان یەكی گرت بەڵام بەكەمترین هەڵوێست و دڵسافیەوە، ئەتوانم بڵێم تەنها لە سەر مێزەكە یەك دەنگ و لە كۆبونەوەدا یەك هەڵوێست لە دەرەوەی هۆڵەكانی كۆبونەوەش هەریەك بە ئاراستەیەك و پەرتەوازەیی زیاتر بوو كە بێگومان ڕابردووی پڕ ناكۆكی سەركردەكان و رقی ڕابردوویان كاریگەری تەواوی لەسەر هەبوو ، هەرچەند دۆخی ناوچەكە بە جۆرێك بوو كە ڕەنگە هیچی لێ نەگۆڕیایە چونكە ئیرادەیەكی دەرەكی هەبوو بۆ ئەوەی وڵات و هەڵبژاردن و تەزویر بە ئاراستەدا بڕوات.\nلەو كاتەداو دوای هەڵبژاردنەكان هاوپەیمانی زۆرترین قسەی لەبارەوە كرا و لە نێوخۆشدا ئەو ئیرادە و بەورەییەی جاران نەما و بێ هیوای ڕووی كردە هێزەكانی دەرەوەی دەسەڵات و هاوپەیمانی لە هەموان زیاتر بێ هیوایی باڵی بەسەردا كێشا چونكە لە هەموان زیاتر هیوای بەخشی و بە گڕوتینتربوو.\nئەوەشی هاوپەیمانی توشی سەدمەكرد ئەوەبوو كە نەهاتبوو بۆ ئەوەی دوكانی سیاسی بێت بەڵكو پەیام و ئامانج و هەنگاوی گەورەی هەڵگرتبوو، بۆیە زەرەرمەندی یەكەم هاوپەیمانی بوو وە كاریگەری لەسەر ئەویش زیاتر بوو.\nدكتۆر بەرهەم كە سەرۆكی هاوپەیمانی بوو بە حوكمی ئەوەی پەیوەندیەكانی فراوان بون و بە پێگەی سیاسی باڵای جیاوازدا تێپەڕی بوو بوبوە سەنتەری دیدارەكان و زۆرترین ئاگایی لە دۆخی دوای تەزویرەكان هەبوو و لەوە تێگەشت كە ئیرادەی تێپەڕاندن و قبوڵكردنی تەزویر بەهێزە و وڵاتانیش دەیانەوێت عێراق لێكەوتەكانی هەڵبژاردن تێپەڕێنێ\nلەوە تێگەشتین ئیرادەیەكی دەرەكی دەیەوێ عێراق بۆ دۆخێكیتر ئامادەبكات كە هەڵبژاردن كەمترین ڕۆڵی هەبێت و ڕێكەوتنی وڵاتان زۆرترین، عێراق و دەنگی عێراقیەكان نەبنە حكومڕانی وڵات بەڵكو ڕێككەوتن و بەرژەوەندی ئەوان دەبێت جێ بگرێت و واش دەرچوو.\nئەمە بۆ هاوپەیمانی زۆر قورس بوو بەتایبەت دوای چەند مانگێ ڕووبەڕووی هەڵبژاردنی كوردستان دەبوینەوە كە زۆر ئەستەم بوو بەو دۆخە سیاسیەوە سەركەوتن بەدەست بهاتایە لە كاتێكدا دۆخی دارایی هاوپەیمانی زۆر خراپ بوو هەرچی هەبوو كە سەرچاوەی پەیداكردنی سەرۆكی هاوپەیمانی بوو لە هەڵبژاردنی عێراق سەرف كراو و بۆ دواتر كێشەی پەیداكردنی سەرچاوەی دارایش سەری هەڵدا، هیچ لە دۆخەكە نەگۆڕابوو و ئیرادەی تەزویر سەركەوتوو و هاوڵاتیان ئەوەندەیتر بێ هیوا بون و دەسەڵاتیش هیوای زیاتری پەیدا كرد بۆ بەهێزتركردنی پێگەی خۆی.\nبۆیە لە نێوان بێ هیوایی هاوڵاتیان و شكستی هەڵبژاردن و لاوازبونی ئیرادەی گۆڕانكاریدا مابوینەوە و گفتوگۆ دەكرا و نامەوێ بیشارمەوە لای هەندێك كەسی ناو هاوپەیمانی باوەڕی تەواو هەبوو كە شكستمان خواردلەم هەنگاوە و هۆكارەكان زۆربون و گرنگترینیان دۆخێكی سیاسیە كە هێزی مەدەنی تێیدا بێ پشتیوانی ناوخۆی و دەرەكی مایەوە و هاوپەیمانیش بە تێپەڕین بەم دۆخەدا ناگاتە ئامانجەكانی.\nلە لایەكی تریشەوە ئیرادەیەك هەبوو كە پێی وابوو ئەم دۆخە تێدەپەڕێت و دەبێت ببینە بەشێك لە ڕێككەوتنەكان و ڕۆژەكان بەم جۆرە گفتوگۆیانەدا تێدەپەڕین و بێ هیوای خەڵكیش زیاتر دەبوو و هاودیدانیش لە نێوان هیوای بەرلە هەڵبژاردن و بێ هیوای دوای هەڵبژاردن و كەمی زانیاریەوە دامابوون.\nدواجار مقۆمقۆی سەرۆك كۆماری دروست بوو لە میدیا و لە نێو هاوپەیمانیشدا بوە جێگای قسە و گفتوگۆی ناو كۆبونەوەكان.\nچۆن و كێ پشتیوانی بون بە سەرۆك كۆماری دكتۆری دەكرد؟\nهاوپەیمانی چۆن ئەو دۆخەی تێپەڕاند؟\nئایا كۆدەنگی لەسەربوو؟\nبایكۆت چۆن كراو كێ لۆبی بۆكرد؟\nچۆن د بەرهەم دەستلەكار كێشانەوەی ئاراستەی ئەنجومەنی بەڕێوبردن كرد؟ ئەو ڕۆژانە چۆن تێپەڕین لە نێوخۆی هاوپەیمانی؟\nبۆ بەشی دوەمی نوسینەكە\nئەندامی ئەنجومەنی بەڕێوبردنی هاوپەیمانی / پێشوو\nئەندامی ئەنجومەنی سیاسی هاوپەیمانی نیشتیمانی / ئێستا\nهاوپەیمانی و دكتۆر بەرهەم، وەك خۆی\nدڵنیا بوین هەڵبژاردن بەم دەرئەنجامە دەبێ قبوڵ بكرێت.\nهاوپەیمانی و دكتۆر بەرهەم وەك خۆی\nئەوەی ئەمڕۆ من دەیكەم سبەینێ دەبێتە ڕابردووی من، بۆیە مرۆڤ بە باش و خراپەوە خاوەنی ڕابردوویەتی\nعێراق لە نێوان ناكۆكی ئێران و ئەمریكا \nچەند جارێك نێوان ئێران و ئەمریكا توندی بەخۆوە بینیوە بەڵام هیچ كات وەك ئێستا كاریگەری لەسەر ئیران نەبوە


ئەمڕۆ ساڵیادی خۆپیشاندانەکانی ١٧ی شوباتە | ROJnews\nدووشەممە, 17 فبر 2020 - 07:30\nسەر لە ئێوارەیەکی مانگی شوباتی ٢٠١١ بورکانی ناڕەزایەتیی خەڵک دژی قۆرخکاریی دەسەڵات لە سلێمانییەوە تەقییەوە، پریشکی ئەو تەقینەوەیە هەر زوو بە هەرێمی کوردستاندا بڵاوبووەوە و خەڵک لە هەموو لایەکەوە هاواریان دەکرد "ئازادیی".\nئەو ئێوارەیە ١٧ی شوبات بوو، ئەو ڕێکەوتە بووە مێژوویەکی پرشنگداری ناڕەزیەتیی خەڵکی هەرێمی کوردستان دژ بە ستەم و قۆرخکاریی دەسەڵات، بەڵام لێکەوتەکانی دواتری پێچەوانەی ئامانجی هەڵگیرسانەکەی بوو.\nئەمڕۆ ٩ ساڵ بەسەر ئەو مێژووەدا تێپەڕدەبێت، دوای ٩ ساڵ خەڵک بێ هیوارتر و دەسەڵات قۆرخکارانەتر ملدەنێت، ئەمە وایکردووە لە هەرساتێکدا چاوەکان لەسەر دووبارە تەقینەوەی بورکانی ناڕەزایەتیی شەقام بێت.\n١٧ی شوبات چۆن دروستبوو؟\nسەرەتای ساڵی ٢٠١١خۆپیشاندان لە وڵاتی تونس دەستیپێکرد و بە ڕوخاندنی تەختی زەین بن عەلی گەیشتە میسر و تەختەکەی حوسنی موبارەکیشی هەڵوەشاندەوە.\nئێوارەی ١٧ی شوباتی ٢٠١١ بۆ پشتیوانی خۆپیشاندانەكانی میسر و تونس، گردبوونەوەیەک لە بەردەركی سەرای سلێمانی سازكرا، دواتر ئاڕاستەی گردبوونەوەکە گۆڕا بۆ خۆپیشاندان و لە بەردەم لقی چواری پارتی دیموكراتی كوردستان-عێراق تێكهەڵچون لە نێوان ناڕازییان و پاسەوانەكانی لقدا ڕوویدا.\nپاسەوانانی لقی ٤ی پارتی تەقەیان بەڕووی خۆپیشاندەراندا کرد، بەهۆیەوە مێردمنداڵێک بەناوی ڕێژوان عەلی تەمەن ١٦ ساڵ شەهیدبوو، ئەوەش خەڵکی زیاتر مکوڕکرد لەسەر ناڕەزایەتییەکانیان بڕیاریاندا بەردەوامبن لە خۆپیشاندان.\nئیتر لەو ئێوارەیەوە تاوەکو ١٩ی نیسان، بەردەرکی سەرای سلێمانی بووە مەیدانی سەرەکیی خۆپیشاندەران و لەلایەن ژمارەیەک ڕۆشنبیر و چالاکوانەوە ئەنجومەنی سەرای سلێمانی دروستکرا و هونەرمەندانیش سرود و گۆرانییان بە باڵایاندا چڕی.\nخۆپیشاندان هەرزوو بە شار و شارۆچکەکاندا بڵاوبووەوە، خەڵک لە ڕانیە، هەڵەبجە، سەیدسادق، کەلار، چەمچەماڵ، قەڵادزێ و چەندین ناوچەی دیکە ڕژانە شەقامەکان و دروشمی جیاجیایان لەدژی حکومەت و دەسەڵاتی هەرێمی کوردستان بەرزکردەوە، بەڵام خۆپیشاندان نەگەشتە زۆنی زەرد و بۆ تەنیا ڕۆژێکیش لە هەولێر و دهۆک خۆپیشاندان ئەنجام نەدرا.\nستەمی دەسەڵات و بەرتەسککردنەوەی ئازادیی ڕادەربڕین و قۆرخکردنی بازاڕ لەلایەن حزبە دەسەڵاتدارەکانەوە، خەڵکی بێزارکردبوو، بۆیە داوایان دەکرد حکومەت و پەرلەمان هەڵبووەشێنەوە و حکومەتێکی کاتیی پێکبهێندرێت.\nبەڵام دەسەڵات دوای دوو مانگ بە زەبری هێز کۆتایی بە خۆپیشانەکان هێنا و لە ئەنجامیشدا ١٠ کەس شەهیدبوون و سەدان کەسی دیکەش برینداربوون، ئەوە جگە لە دەستگیرکردنی دەیان چالاکوان و ڕۆژنامەنووس.\nدوای ٩ ساڵیش لەو ڕووداوە، تا ئێستا هیچ کەسێک لەسەر تەقەکردن لە خۆپیشاندەران دەستگیرنەکراوە، کە داواکاریی سەرەکیی کەسوکاری شەهیدانی ١٧ی شوباتە.\nئامانجەکانی ١٧ی شوبات؟\nهەرچەندە لەو سەردەمەدا دۆخی دارایی خەڵک و مووچەی فەرمانبەران جێگیربوو، بەڵام خەڵک داوایان دەکرد مەودای ئازادیی ڕادەبڕین فراوانبکرێت و چیتر کەس بەو هۆیەوە سزا نەدرێت.\nداواکارییەکەی دیکەشیان دوورخستنەوەی دەستی حزب بوو لە بازاڕ، داوایان دەکرد حزبەکان دەستهەڵبگرن لە قۆرخکردنی بازاڕ لەپێناو بەرژەوەندیی خۆیان و هەل بۆ هاوڵاتیان بڕەخسێنن.\nدوای ١٧ی شوبات\nئەنجامەکانی پاش ١٧ی شوبات لەئاست چاوەڕوانیی خەڵکدا نەبوون، قۆرخکاریی حزب لە بازاڕدا زیاتربوو و زۆرینەی باڵەخانە و شوێنە بازرگانییەکان، بوون بە موڵکی کۆمپانیاکانی سەر بە دەسەڵات.\nئەمە سەرباری دروستکردنی قەیرانی دارایی بەناوی "ئابووریی سەربەخۆوە" کە سەرەنجام بەغدا بەشە بودجەی هەرێمی کوردستانی بڕی و مووچەی فەرمانبەران کەمکرایەوە بۆ زیاتر لە نیوە و سێ مانگ جارێک دابەش دەکرا.\nهەلی کار بەڕێژەیەکی بەرچاو کەمبوویەوە، دامەزراندن ڕاگیرا و بە ئێستاشەوە دەیان هەزار دەرچووی زانکۆ و پەیمانگاکان چاوەڕانی دامەزراندن یان دەستکەوتنی کارێک دەکەن.\nسەرباری هەموو ئەوانەش، مەودای ئازادیی ڕادەربڕین زیاتر بەرتەسککرایەوە و خەڵک لەسەر پۆستی فەیسبووک دەستگیرکردەکرێت، خۆپیشاندان کرا بە مۆڵەت و دەسەڵات بەخواستی خۆی مۆڵەت بە خۆپیشاندان دەدات، ئەوە جگە لە تیرۆرکردنی دوو ڕۆژنامەنووس و دەستبەسەرکردن و سزادانی سەدان ڕۆژنامەنووس و دەزگای ڕاگەیاندنی دیکە.\nداواکاریی خەڵک گۆڕا\nدەسەڵات بەشێوەیەکی سیستماتیک ئامانج و داخوازی خەڵکی گۆڕی، خەڵکی برسیکرد، وایکرد خەڵک ئیتر بیر لە ئازادیی ڕادەربڕین و گۆڕینی سیستمی حوکمڕانیی نەکاتەوە، بەڵکو "نان" و "مووچە" بوو بە داخوازیی هاوڵاتیان و لە کۆتایی ٢٠١٥-ەوە تا کۆتایی ٢٠١٨ خۆپیشاندان و ناڕەزایی مامۆستایان و فەرمانبەران، بەشێوەی بچڕ بچڕ و هەندیک جاریش بە بەردەوامیی بۆ ماوەی چەندین مانگ بەردەوام دەبوو، بەڵام جگە لە دابەشکردنی مووچەکانیان هیچ شتێکی دیکە نەبووە جێگای بایەخ و ئامانجی خۆپیشاندانەکانیان.\n١٧ی شوباتێکی دیکە سەرهەڵدەداتەوە؟\nمحەمەد ڕەئوف، ڕۆژنامەنووس بەراوردی دۆخی ئێستا و سەردەمی خۆپیشاندانەکانی ١٧ی شوبات دەکات و دەڵێت: ئەوکاتەی خەڵک هاتە شەقام، نەوت، غاز، مووچە، پێشینەی خانووبەرە و هاوسەرگیریی و خزمەتگوزاریی هەبوو، بەڵام ئێستاش ڕێک پێچەوانەبووەتەوە، هیچ یەکێک لەوانە نییە، ڕق و تووڕەیی خەڵک لەوکات زۆر زیاترە، بەڵام پێموایە خەڵک چاوەڕوانی هەلێکە بۆ ئەوەی جارێکی دیکە و بە فۆرم و شێوازێکی دیکە، خۆپیشاندان بکاتەوە.\nسەبارەت بە هۆکاری نەهاتنەدیی ئامانجەکانی ١٧ی شوباتیش، دەڵێت: یەکێک لە هۆکارەکان نەبوونی پشوودرێژیی خەڵکەکە بوو، لە هەمان کاتدا هەموو ئەو هێز و کەسانەی، کە پاڵپشتیی خۆپیشاندانەکانیان دەکرد بە کۆمەڵێک ئیمتیازات ڕادەستی دۆخەکە بوون و پشتیان لە ئامانجەکانی ١٧ی شوبات کرد.\nئێستا کە یادی ئەو سەرهەڵدانەی خەڵکی هەرێمی کوردستان دەکرێتەوە، خەڵک لە عێراق زیاتر لە چوار مانگە لەسەر شەقامن دژی نایەکسانیی کۆمەڵایەتیی و گەندەڵیی و کەمیی خزمەتگوزاریی.\nلەژێر فشاری خۆپیشاندەرانیشدا، عادل عەبدولمەهدی، سەرۆک وەزیرانی عێراق ناچار بە دەستلەکارکێشانەوە کرا و حکومەت چەندین هەنگاوی بە ئاڕاستەی چاکسازییدا هەڵنا، بەڵام هێشتا نەیتوانیوە خەڵکە نازڕازییەکە قایل بکات بە کۆتاییهێنانی خۆپیشاندانەکان.\nئەگەرچی دۆخی هەرێمی کوردستانیش زۆر لە دۆخی عێراق باشتر نییە، بەڵام هێشتا ناڕەزایەتیی خەڵک لە تۆڕە کۆمەڵاتییەکان دەرنەچووە، هەرچۆنێک بێت کورد وتنەی "جام کە پڕبوو لێی دەڕژێت"، پرسیار ئەوەیە ئاخۆ جامی ناڕەزایەتیی هەرێمی کوردستان کەی لێی دەڕژێت؟


لەم بابەتە هەوڵدەدەم بە پشتبەستن بەو لێپێچینەوەیەی کە لیژنەی پەیوەندییەکانی دەرەوە لە کۆنگرێسی ئەمریکا دوێنێ لەگەڵ جێمس جێفری، نێردەی تایبەتی ولایەتە یەکگرتووەکانی ئەمریکا بۆ سوریا، کردی، کە ٢ سەعات‌و ٣٦ دەقە بوو، شرۆڤەی ئەو پێشهاتانەی لە ماوەی چەند حەفتەی ڕابردوو بکەم. تەرکیزی سەرەکی بابەتەکەم لەسەر ئەوە دەبێت کە پرسیارو وەڵام‌و گفتوگۆکانی لێپێچینەوەکە چیمان لەسەر کۆی پرسی ڕۆژاڤاو سیاسەتی ئەمریکی لە ڕۆژهەڵاتی ناوین‌و کەسایەتی ترمپ پێدەڵێت.\n1. ئەمریکا وەک زۆر وڵاتی ئۆپۆریتاری، وەک تورکیاو ڕوسیا، خەریکە ڕۆڵی دامەزراوەکان تێیدا لاواز دەبێت.


چەکدارانی دژ بە رژێم لە باشوری پارێزگای دەرعا پشتیوانیی خۆیان بۆ شارۆچکەی ناحتە دووپاتدەکەنەوە، ئەو شوێنەی شەڕ و پێکدادان لەنێوان میلیشیاکان و هێزەکانی رژێمی سوریادا روویدا. [خاوەنی وێنە: كۆمكاری ئازادی حۆران]\nهێزەکانی رژێمی سوریا بەشێوەیەکی بەرفراوان کۆنترۆڵی باشوری پارێزگای دەرعایان لەدەستدا لەگه‌ڵ دەستپێکی بزووتنەوەیەکی ئۆپۆزسیۆن لەدژی ئامادەییان لە ناوچەکە چالاکوانێکی ناوخۆ وتی.\nچالاکوان جومعە مەسالمە بە دیارونای وت گەنجانی چەکدار هێرشیان کرده سەر خاڵەکانی پشکنین و بەربەستەکانی رژێم و ده‌ستیانگرت به‌سه‌ریاندا و ئه‌و سه‌ربازانه‌یان دەستگیرکرد كه تێیاندا بوون.\nوتی ئەمە وەڵامدانەوەیەکە بۆ ئەو رەشبگیرییانەی لەلایەن هێزەکانی رژێمەوە ئەنجامدەدرێن و ئاماژەیکرد بۆ ئەوەش کە "هێزەکانی رژێم کۆنترۆڵی پارێزگای دەرعایان لەدەستداوە".\nوتی لە چەند کاتژمێری رابردوودا، گەنجانی چەکدار هێرشیانکردە سەر ژمارەیەکی ۆر لە خاڵه‌كانی پشکنین و بنکەكانی سوپا و شەڕ و پێکدادانیان لەگەڵ سەربازانی رژێم ئەنجامدا.\nبەگوێرەی مەسالمە، ئەو بەرەوپێشچوونانە لەو بارگرژی و ئاڵۆزییانەوە هاتن کە ماوەیەک دەبێت لە ئارادان بەهۆی هەڵمەتی ره‌شبگیرییەکەی رژێمه‌وه، هەروەها رەتکردنەوەی راوەستانی لە دەستگیرکردن و ئازادکردنی دەستگیرکراوەکان.\nرووداوێک لە ناحتە\nمەسالمە وتی دواهەمین شەڕ و پێکدادان بەهۆی دەستگیرکردنی دانیشتوویه‌كی شارۆچکەی ناحته‌وه روویدا له خۆرهەڵاتی ناوچە گوندنشینەکانی دەرعا، کە بووە هۆی هاندانی دانیشتوانی ناوچەکە تا هەڵبکوتنە سەر بنکە سەربازییەکانی رژێم و داگیریانبکەن و سه‌ربازه‌كانی ناویشیان دەستگیربکەن.\nوتیشی شەپۆلێكی توڕەیی لە شارۆچکە و گوندەکانی دەوروبەر خێرا بڵاوبووه‌وە، کە تێیاندا چەندین له دانیشتووان هاوخەمیی خۆیان بۆ ناحتە دەربڕی دوای ئەوەی رژێم هەڕەشەی ئەوەی کردبوو کە هێرشە دەکاتە سەر شارەکە بۆئەوەی سەربازەکانی ئازادبکات.\nوتی بەشێک لە خاڵەکانی چاودێری لە دەرعا ئێستا لەلایەن گروپە چەکدارە ناوخۆییەکانه‌وه ده‌ستیان به‌سه‌ردا گیراوه و ئەو سەربازانەی رژێمیش کە پاسەوانییان دەکرد، دەستگیرکراون.\nناوبراو وتی خاڵەکانی دیکەی پشکنین دووچاری شەڕ و پێکدادانی قورس بوونەوە کە بۆ ماوەی چەندین کاتژمێر بەردەوامبوون و ئاماژەیکرد بۆ ئەوەش کە بارگرژی و ئاڵۆزییەکان شارۆچکەکانی کەرەک شەرقی، سەیدا، تەفەس، مەلیحە غەربییە، داعل، تەل شیهاب، موزەیرب، مەعرەبە و نەوایان گرته‌وه.\nوتیشی: "دانیشتوانی ناوچەکە داوادەکەن رژێم دەستگیرکراوانی ناوچەکە ئازادبکات،" لەگەڵ چەندین بەیاننامە کە تێیاندا داوای ئازادکردنیان دەکەن و ئه‌وه‌شیان كردۆته مه‌رجێك بۆ ئازادکردنی سەربازانی رژێم و ئاساییکردنەوەی دۆخەکە.\nمەسالمە وتی چالاکوانان ده‌ستگیركردنی هه‌ڕه‌مه‌كیی 1,000 گەنجیان لە ناوچەکە تۆمارکردووە و ئاماژەیکرد بۆ ئەوەش کە رژێم رەتیکردۆتەوە شوێنەکانیان یان ئەو تۆمەتانە ئاشكرابكات كه بەسەریاندا سەپێنراوه.


به‌شداری کۆمیته‌ی ئوتریش له فیستڤاڵی ساڵانه‌ی حیزبی کۆمنیست\nناوەندی هەواڵ – ئوتریش: له ڕۆژه‌کانی ٤ و ٥ مانگی سێپتامبری ٢٠١٠ فیستڤاڵی ساڵانه‌ی حیزبی کۆمنیستی ئوتریش له شاری وییه‌ن پێته‌ختی ئه‌م وڵاته به به شداری سه‌دان ستاندی جۆراوجۆر به‌ڕێوه‌چوو.\nهاوڕێیانی حیزبی دیمۆکڕاتی کوردستان له کۆمیتەی ئوتریش به پشتیوانی و هاوکاری دۆستان و لایەنگرانی حیزب لەو وڵاتە توانیان به سه‌رکه‌وتویه‌کی ته‌واوه‌وه له و فیستیڤاڵه دا به‌شداری بکه‌ن.\nستاندی کۆمیته‌ی حدک له ڕێزی ئه‌و ستاندانه دابوو که  سرنجی خه‌ڵکانێکی یه‌کجار زۆری بۆ لای خۆی ڕاکێشابوو.\nله ماوه‌ی ئه‌م دوو ڕۆژه‌دا ستاندی کۆمیته‌ی حیزبی دیمۆکرات نه‌ک هه‌ر جێگای سرنجی خه‌ڵکێکی زۆری خاریجی بوو که به پێی مه‌زنده ده‌یان هه‌زار که‌س به‌شداری ئه‌م فیستیڤاڵه بوون، به‌ڵکو ناوه‌ندێکی به یه‌ک گه‌یشتنه‌وه و حه‌سانه‌وه‌ی کوردستانیانی نیشتەجێی ئەو وڵاتەش بوو، که له ماوه‌ی ئه‌م دوو ڕۆژه‌دا سه‌ردانی ستاندی کۆمیته‌یان کردو زۆریه‌کیش له وانه به دڵه‌وه له ڕاپه‌ڕاندنی کاروباره‌کاندا به‌شداریان کرد که بوو به مایه‌ی خۆشحاڵی ئه‌ندامانی کۆمیته‌و دۆستانی حیزب.\nله ماوه‌ی ئه‌م فیستیڤاڵه‌دا تێکۆشه‌رانی دیمۆکرات توانیان له گه‌ڵ سه‌دان که‌س ڕاسته‌و خۆ بکه‌ونه باس و لێدوان و له هه‌موی ئه‌و په‌یوه‌ندیانه‌دا، ئاگاداریه‌کی زۆر له سه‌ر کوردستان و هه‌ڵس و که‌وتی نامرۆڤانی رێژیمی کۆماری ئیسلامی ئێران سه‌باره‌ت به ڕۆڵه‌کانی ئه‌م گه‌له، به خه‌ڵکی خوازیار بگه‌یه‌نن.\nبه هۆی دروست کردنی نان و که‌لانه‌ی کوردی له مه‌یدانی به‌رینی ستانددا و هه‌روه‌ها بونی خواردنی کوردی و کەلوپەلی کوردەواری ستاند ببو بە جیگای سرنجی به‌شداران.\nشیاوی ئاماژەیە کە ژنانی ئه‌ندام و دۆست و لاینگرانی حیزب له‌م وڵاته به‌ماندو بونێکی زۆر توانیان ڕه‌سه‌نایه‌تی نه‌ته‌وه‌که‌یان به هه‌زاران که‌س نیشان بده‌ن.\nستاندی حیزب یه‌کێک له ڕازاوه‌ترین ستانده‌کان بو که به چه‌ندین ئاڵای پیرۆزی کوردستان و به ئاڕمی حیزب و وێنه‌ی ڕابه‌رانی شه‌هید و زانیاری له سه‌ر کورد و کوردستان به شێوه‌یه‌کی زۆر جوان ڕازابۆوه.\nله کۆتای دا کۆمیته‌ی ئوتریش به ئه‌رکی سه‌رشانی خۆی ده‌زانێ سوپاس و پێزانینی خۆی بۆ ئه‌و هه‌موو هاوکاری و ماندوو بوونه‌ی ئه‌ندامان و لاینگران و دۆستانی حیزب لەو فیستیڤاڵەدا ده‌رببڕێت\nوێنە هەواڵی ئەم فیستیڤاڵە لێرەوە ببینە\nبگه‌رێوه|ئەم بابەتە 2336 جار بینراوە| بینێره| چاپ


"اه‌ع" ته‌واوى ده‌قى ڕاگه‌یه‌ندراوه‌كه‌ى نوسینگه‌ى مه‌رجه‌عى باڵا بڵاوده‌كاته‌وه\nالجمعة 24 كانون ثاني 2020 - 12:57\nئاژانسى هه‌واڵى عێراقیه"اه‌ع" ده‌قى وتارى دووه‌م بڵاوده‌كاته‌وه، كه‌له‌لایه‌ن سه‌ید ئه‌حمه‌د سافى نوێنه‌رى مه‌رجه‌عیه‌تى باڵاى ئاینى ئه‌مڕۆ هه‌ینى خویندرایه‌وه:\nئه‌مه‌یش ده‌قى وتاره‌كه‌یه:\nورده‌كارییه‌كانى هه‌ڵوێسته‌كانى مه‌رجه‌عیه‌تى ئاینى له‌دۆسییه‌كانى ئه‌م ساته‌ى وڵاتدا ده‌خه‌یه‌نه‌ڕوو كه‌له نوسینگه‌ى سه‌ماحه‌تى سه‌ید سیستانى له‌نه‌جه‌فى پیرۆزه‌وه به‌ده‌ستمان گه‌یشتووه:\nیه‌كه‌م:مه‌رجه‌عیه‌تى ئاینى جه‌خت له‌هه‌ڵویسته بنه‌ماییه‌كه‌ى ده‌كات له‌باره‌ى پێویستى ڕێزگرتن له‌سه‌روه‌رى عێراق وسه‌ربه‌خۆیی بڕیارى سیاسی ویه‌كڕیزى خاك وگه‌له‌كه‌ى،وڕه‌تكردنه‌وه‌ى ته‌واوى ده‌ستێوه‌ردانى نه‌گۆڕاوه نیشتمانییه‌كان له‌هه‌ر لایه‌نێك وله‌ژێر هه‌ر بیانووییه‌ك بێت،وهاوڵاتیانیش به‌ته‌واوى سه‌ربه‌ستییه‌وه ده‌توانن له‌رێگاى ئاشتییانه‌وه ڕاوبۆچوونى خۆیان ده‌ڕبڕن له‌م باره‌یه‌وه وداخوازییه پێویسته‌كانیان بخه‌نه ڕوو بۆ پاراستنى سه‌روه‌رى نیشتمانى دوور له‌ده‌ستێوه‌ردانى ده‌ره‌كى.\nدووه‌م:مه‌رجه‌عیه‌تى ئاینى جه‌ختیش ده‌كاته‌وه له‌سه‌ر پێویستى جێ به‌جێ كردنى چاكسازییه ڕاسته‌قیینه‌كان كه‌هه‌میشه گه‌ل داوایكردوون وله‌پێناو جێ به‌جێ كردنیشیدا قوربانى داوه ،پێشى وایه كه‌م ته‌رخه‌مى ودواكه‌وتن له‌م پرسه نه‌هامه‌تى هاوڵاتیان زیاتر ده‌كاته‌وه وناسه‌قامگیرى ئه‌منى وسیاسی له‌وڵاتیش به‌رده‌وام ده‌بێت.\nسێیه‌م:پێكهێنانى حكومه‌تى نوێ زۆر دواكه‌وت له‌و واده‌یه‌ى له‌ده‌ستور دیاریكرابوو بۆیه واپێویست ده‌كات هه‌موو لایه‌نه په‌یوه‌ندیداره‌كان هاوكار بن بۆ كۆتایی هێنان به‌م دۆسییه به‌پێ ئه‌و بنه‌مایانه‌ى ئاماژه‌یان پێكراوه،چونكه هه‌نگاوێكى گرنگه بۆ چاره‌سه‌ركردنى قه‌یرانه‌كانى ئێستا.\nمه‌رجه‌عیه‌تى ئاینى سه‌ر له‌نوێ داوا له‌سه‌رجه‌م هێزه عێراقییه‌كان ده‌كات درك به‌قه‌باره‌ى مه‌ترسییه‌كان بنێن كه‌رووبه‌رووى وڵاتیان بۆته‌وه له‌قۆناغه ئاڵۆزه‌دا وپێكه‌و كارى بكه‌ن به‌یه‌ك هه‌ڵوێستى له دۆسییه سه‌ره‌كییه‌كان وئاسته‌نگییه چاره‌نووسازه‌كان كه‌رووبه‌روویان بۆته‌وه ،وله‌م پرسه‌یشدا ڕه‌چاوى به‌رژه‌وه‌ندى باڵاى گه‌لى عێراق بكه‌ن له‌ئێستا ودوارۆژا،خواى گه‌وره‌یش په‌ناى چاكان بێت.\n1.په‌رله‌مانى كوردستان وردەکاری بەخشینی ڕەگەزنامەی عێراقی بەکوردانی ئێران وسوریا وتورکیا ئاشكرا ده‌كات\n2.سه‌ید سه‌در:هه‌ندێك لایه‌نى گوماناوى دۆخەکە ئاڵۆز دەکەن و ئاسایش و ئاشتی دەخەنە مەترسییەوە\n3.كازمى:حكومه‌ت روبه‌رووى ئاسته‌نگیه‌كى مه‌ترسیدار ده‌بێته‌وه ئه‌وه‌ش چه‌كه له‌ده‌ره‌وه‌ى یاسا\n4.پەرلەمانتارێکی پارتی:ھێزە کوردییەکان پشتیوانی پەسەندکردنی یاسای ھەڵبژاردنەکان دەکات بەبێ ھەڵاوێردکردن


ئۆتۆمبێلێکی نوێ بۆ بەرپرسانی باڵای رووسیا تەرخان دەکرێت.\n2018-01-28 [05:39 AM]\nبەگوێرەی راپۆرتی سپۆتنیک، دەنیس مانتۆرۆف وەزیری پیشەسازی و بازرگانی رووسیە گوتی: کۆتایی مانگی فێبریە و دەستپێکی مانگی مارس ئۆتۆمبێلێکی نوێی لە جۆری ((کارتژ)) رادەستی بەرپرسانی باڵای رووسیە دەکرێت، ھەروەھا ناوبراو گووتی: بوودجەی تەرخان کراوی ئەم پرۆژەیە ١٢.٤ ملیارد روبلە.\nمەبەستی ئەم پرۆژەیە بەکارھێنانی ئۆتۆمبێلی رووسیە لە جێگەی ئۆتۆمبێلی ووڵاتانی تر.باسی ئەوە دەکرێت لە ئێستادا دروست کردنی ئەم ئۆتۆمبێلە تەواو بووە و لە قۆناغی چارەسەرکردنی کەم و کورییەکانی ئەم ئۆتۆمبێلەن ئەگەر ھەر کەم و کوریەکی ھەبێت و ئەمە زیاتر لە یەک مانگی پێویستە. چاوەروان دەکرێت لە وەرزی بەھار ئەم ئۆتۆمبێلە ئامادە بێت. دەگوترێت دەزگاکانی ئەمنی فیدرالی رووسی زووتر لەم ماوەیە ئەم ئۆتۆمبێلەیان رادەست دەکرێت.\nیەکێک لە پلانەکانی رووسیا بۆ ئەم ئۆتۆمبێلە ئەوەیە کە جگە لە بەرپرسانی باڵا و دەسەڵاتدارانی رووسی، بڕیار وایە وەک ئۆتۆمبێلێکی تایبەت بە رووسیا دیاری بکرێت و لە داھاتووشدا لایەنگرانی ئەم ئۆتۆمبێلە لە تەواوی جیھان دەتوانن ببنە خاوەنی ئەم ئۆتۆمبێلە.\nئەم هەواڵە 82087جار خوێندراوەتەوە


کۆبوونه‌وه‌ى نێرده‌ى تایبه‌تى نه‌ته‌وه یه‌کگرتووه‌کان بۆ عێراق و شه‌ش لایه‌نه سه‌ره‌کییه‌که‌ى هه‌رێمى کوردستان کۆتایى پێهات و له‌باره‌ى هه‌ڵبژاردنى په‌رله‌مانه‌وه نه‌گه‌یشتنه ئه‌نجام و پرسى گه‌ڕاندنه‌وه‌ى مووچه پاشه‌که‌وتکراوه‌کان لاى پلاسخارت خرایه‌روو.\nسه‌ڵاحه‌دین بابه‌کر نوێنه‌رى یه‌کگرتووى ئیسلامى رایگه‌یاند که سێ ته‌وه‌رى سه‌ره‌کى بڕیاربوو باسى لێوه‌بکرێت، بارودۆخى سیاسى هه‌رێمى کوردستان و هه‌ڵبژاردنى په‌رله‌مانى کوردستان و بڕیار بوو باس له په‌یوه‌ندییه‌کانى پارێزگاکانى هه‌رێمى کوردستان بکرێت، به‌ڵام به‌هۆى ئه‌وه‌ى کات که‌مبوو فریا نه‌کروتوون.\nهه‌روه‌ها راشیگه‌یاند:" کۆبوونه‌وه‌که راشکاوانه بووه و ده‌ست خراوه‌ته‌وه سه‌ر هه‌موو که‌مووکورتییه‌کان و باس له‌وه کراوه که پێویسته کێشه‌ى خه‌ڵک چاره‌سه‌ر بکرێت و موچه‌ى فه‌رمانبه‌ران بدرێت و به‌شێک له پاشه‌که‌وتى موچه بدرێته‌وه و یاساى هه‌ڵبژاردنه‌کان هه‌موار بکرێته‌وه و نه‌ته‌وه‌یه‌کگرتووه‌کان چاودێرى بکه‌ن".\nله‌باره‌ى هه‌ڵبژاردنى په‌رله‌مانه‌وه که بڕیاره بووه 1ى تشرینى یه‌که‌مى ئه‌مساڵ ئه‌نجام بدرێت، نه‌گه‌یشتنه هیچ ئه‌نجامێک و دوو هه‌فته‌ى دیکه له‌وباره‌یه‌وه کۆده‌بنه‌وه‌و لایه‌نه‌کان له‌سه‌ر واده‌که‌ى رێکده‌که‌ون.\nله‌ماوه‌ى رابردوودا جنین پلاسخارت، نوێنه‌رى نه‌ته‌وه‌یه‌کگرتووه‌کان له‌عێراق، رایگه‌یاند که مه‌ترسى له‌سه‌ر قه‌واره‌ى سیاسى هه‌رێمى کوردستان هه‌یه‌و پێویسته لایه‌نه‌کان کۆببنه‌وه‌و رێکبکه‌ون و هه‌ڵبژاردنى په‌رله‌مانى کوردستان ئه‌نجام بده‌ن.


عێراق.. بە تۆمەتی سیخوڕیکردن ٤٠ کۆمپانیای ئەمنى تۆمەتبارکراون\nماڵپەڕی سۆمەرییە لە سەرچاوەیەکى ئەمنییەوە بڵاویکردەوە، کۆمپانیا ئەمنییە بیانییەکان کە ژمارەیان لە ٤٠ کۆمپانیا زیاترە، بە تۆمەتی سیخوڕیکردن تۆمەتبارکراون.\nئەو سەرچاوەیە ئاماژەى بەوەکردووە، ئەو کۆمپانیا ئەمنییانە ڕێگەپێدراون بەپێی گرێبەست لەلایەن حکومەتەوە، بەڵام چەند تۆمەتێک ڕووبەڕوویان کراوەتەوە بە سیخوڕیکردن بەوەی کە ئەوانە سوپایەکن دەیانەوێت سەروەری عێراق لەناوببەن.\nئەوەشی ڕوونکردووەتەوە، کە چەند داواکارییەک هەیە بۆ کارەکانی ئەم کۆمپانیایانە کە بەشێک بن لە پاراستنی دامەزراوە نەوتییەکانی عێراق یاخود هێزە تایبەتییەکانی عێراق.\nفشارەکانى سەر ئەو کۆمپانیایانە زۆر جدین، بەڵام لۆژیک نییە و پەیوەستن بە ئاسایشی نێردە بیانییەکانەوە و بەپێی ئەو گرێبەستانەی پێشتر کراون لەگەل ئەم کۆمپانیایانەدا.\nهاوکات بەرپسێکی ئەمنی ئەوەی پشتڕاستکردەوە کە، حکومەتی عێراق سەرجەم زانیارییەکان بە ووردی دەپارێزێت لە کۆمپانیا ئەمنییەکان کە لە وڵاتەکەدا کاردەکەن، لەگەڵ ئەوەشدا هیچ کاڕێکی نایاسایی لە دژی ئەو کۆمپانیایانە تۆمارنەکراوە و بەتەواوی لەژێر کۆنتڕۆڵی حکومەت عێراقدان.\nئەو بەرپرسە ئەوەی ڕاگەیاند کە چەند هەوڵێک هەیە بۆ پێداچوونەوە و چاکسازی لە یاسای ڕێگەپێدانی ئەو کۆمپانیایانە، بەڵام ناکرێت ئەو یاسایانە بە خواستی هیچ لایەنێک بێت، بوونی نێردە دیبلۆماسییەکان و پاشکۆ بیانییەکان بە ناوە جیاوازەکانیانەوە، هەروەها کۆمپانیاکان و پیاوانی خاوەن کاری نا عێراقی، هەموو پەیوەستن بە کۆمپانیاکانی پاراستنەوە و متمانەیان پێیان هەیە.